Аллоҳга ҳамду санолар бўлсин. Бугунги кунда юртимизда турли соҳаларда эришилаётган барча улкан ютуқлар ва ислоҳатлар замирида жамиятимизда ҳукм сураётган тинчлик ва осойишталик ҳисобланади. Маълумки, бугун мусулмон оламида мураккаб ижтимоий-сиёсий жараёнлар кечмоқда. Яқин Шарқ ва бошқа ҳудудлардаги қатор мамлакатлар чуқур сиёсий танглик, ижтимоий ва иқтисодий беқарорлик ва қуролли тўқнашувларни бошидан кечирмоқда. Мазкур ҳудудларда гўёки ҳақиқий “исломий давлат” қуриш шиори остида очиқдан-очиқ зўравонлик, инсонийликка зид ваҳшийликларга қўл ураётган турли экстремистик гуруҳ ва террорчи жамоалар урчиб кўпайиб кетди.. Ҳар қандай экстремистик ва террористик фаолиятнинг моҳияти ўзгалар устидан ҳукмронликка ёки мавжуд тартиботга қарши зўравонлик, даҳшат солиш, жисмоний куч ишлатиш орқали ўзларининг ғаразли мақсадларига эришишдан иборатдир. Шунинг учун ҳам экстремизм ва терроризм бутун жаҳон афкор оммаси томонидан қораланмоқда. XXI аср бошида инсоният тақдирига, унинг тараққиётига, равнақига таҳдид солаётган халқаро терроризмга қарши қандай кураш олиб бормоқ лозим? Марҳум юртбошимиз таърифи билан айтганда: “Ғояга қарши ғоя, фикрга қарши фикр, жахолатга қарши маърифат билан баҳсга киришиш, олишиш мумкин”. Терроризм том маънода жаҳолатдир. Бузғунчи ғояларга асосланган халқаро терроризм ва унинг ҳар қандай кўриниши кишилик жамиятининг ўтмишида ҳам, бугунида ҳам халқлар бошига оғир кулфатлар ёғдирган. Ҳар йили унинг тажовузидан 100 мингдан ортиқ бегунох кишилар қурбон бўлмоқда, жамият ривожланиши, айрим давлатлар, минтақалар ва инсоният цивилизациясининг тараққиётига жиддий тахдид солмоқда ва мудҳиш оқибатлар келтириб чиқармоқда.\nСўнгги йилларда ақидапараст оқимлар ёшлар ичидаги фаолиятини меҳнат мигрантларини таъсир доирасига олиш, “ҳужралар” ташкил этиш, диний экстремистик мазмундаги материалларни электрон кўринишда тарқатиш, интернет орқали тарғибот ўтказиш каби усулларда амалга оширмоқда. Айниқса, интернет тармоғида ўзини “Ислом давлати” (ИШИД), “Жабҳат ал-Нусра” деб атаб олган террористик ташкилотлар гўёки ислом равнақи йўлида курашаётганлиги ҳақидаги тарғибот-ташвиқотни кенг кўламда олиб борётгани, бунинг оқибатида дунёнинг кўплаб мамлакатларидан мусулмон ёшлар “ҳижрат” қилиш ва “жиҳод”да иштирок этиш даъвосида Сурия ва Ироқ ҳудудига бориб, ушбу гуруҳ сафига бориб қўшилаётганининг гувоҳи бўлмоқдамиз.\nАфсуски, ёшлар муайян қисми ИШИДни ҳақиқатда ҳам ислом динини бутун дунёга тарқатиш, исломий давлат барпо этган ҳолда дунёда адолат ўрнатишни мақсад қилган ташкилот деб ҳисоблайди. Бундай фикрловчилар Марказий Осиёда, хусусан, Ўзбекистонда ҳам бор экани ҳеч кимга сир эмас. Бундай ёшлар юқорида қайд этилган ҳудудларда инсонларга қарши содир этилаётган жиноятларни гўёки халифалик қуриш учун жоиз амал ҳисоблаб, қаттиқ адашмоқдалар. Аслида, мутаассиб оқим аъзоларининг мақсадлари - “жиҳод”, “ҳижрат”, “шаҳидлик”, “кофирга чиқариш” каби диний тушунчаларни сохта талқин қилиш орқали ёшларимизни оиласи ва яқинларининг таъсиридан чиқариш, ўқиш ёки ишидан ажратиб олиш ҳамда уларни қуролли тўқнашувлар кетаётган Сурия, Ироқ, Афғонистон ёки Покистон каби мамлакатларга жўнатиб, манқурт-жангари ёки “тирик бомба”га айлантиришдан иборат.\nЯна эътибор бериш лозим бўлган бир ҳолат, Ироқ ва Сурияда террорчилар ўзларига эргашмаган барча мусулмонларни “кофир”га чиқариб, эркакларни қатл қилиб, аёллар ва болаларни эса қул сифатида сотиш каби қабиҳ ишларга қўл ураётгани гувоҳи бўлмоқдамиз. Абу Ҳурайра розияллоҳу анҳудан ривоят қилган ҳадисда айтилади: “Набий (с.а.в.) дедилар: “Аллоҳ деди: “Уч (киши) борки, Қиёмат куни мен уларга хусуматчиман: Менинг номим билан (аҳд) бериб, кейин ҳиёнат қилган киши; ҳур одамни сотиб, пулини еган киши; ишчи ёллаб, ундан (ишни) тўла талаб қилиб олиб, ҳақини бермаган киши”.\nБаъзи адашган юртдош ёшларимиз одамфурушлардан ўрнак олмоқчими?\nСурияда, Яманда, Ливияда, Ироқ ва Афғонистонда жиҳод фарз деб фатво чиқарган ва мусулмонларнинг қонлари тўкилишига сабабчи бўлганлар, миллионлаб болаларнинг етим қолишига, минг-минглаб мусулмонларнинг ҳалок бўлишига, қанчадан-қанча шаҳарларнинг вайрон бўлишига, мусулмонларнинг бутун дунё бўйлаб ёмон кўрилишига зоминдир\nБугун уруш-жанжаллар гирдобида ҳалокатга юз тутган маконларда бир пайтлар жиҳодни фарз деб оғиз кўпиртириб фатво берган, мусулмонларнинг имомлари ва пешволарини ўлдиришни жоиз деган, Баъзи “буюртма” билан ишлайдиган уломаларнинг фатволари сабаб бўлиб келмоқда. Мусулмонобод юртларда ҳақиқий ихтилофларга сабаб бўлаётганлар ана ўшаларнинг мухлиси бўлмиш икки курсийда ўтиргувчилардир. Бугун уммат ундайларга эмас, тинчликни тарғиб қилаётганларга, ўз юрти уламоларига қулоқ солишни айтаётганларга, ватанни кўз қорачиғидек асраш лозимлигини уқтираётганларга эргашиши лозим. Бутун дунёни ватанпарварлик қутқаради! Умматнинг нажоти бугун ҳамжиҳатликдадир!\nАқидапарастлар ёшларни авраб, ислом диёри бўлган, азон айтиладиган, жума ва ҳайит намозлари ўқиладиган, умуман, исломнинг беш арконлари эмин-эркин адо этилиб, мусулмончилик амалда бўлган ва фуқаролар тинчлик-хотиржамликда ҳаёт кечираётган Ватанини тарк этишга тарғиб қилмоқда. Ваҳоланки, ўз юртини ташлаб, ўзга юртларда сарсон-саргардон юриш, манқурт шахслар билан бирлашиб, киндик қони тўкилган юртига қарши қурол кўтариш айни ислом таълимотига зид ишдир. Инсонларни тинч ва осойишта диёрдан дин номидан қотилликлар ошкора қилинаётган фитна маконларига чорлашдек қабиҳ иш ҳеч қачон “ҳижрат” бўла олмайди.\nПайғамбаримиз (с.а.в) ҳадиси шарифда: “Ҳақиқий муҳожир Аллоҳ ва Расули қайтарган нарсадан ҳижрат қилган (қайтган) мусулмондир” деб марҳамат қилганлар. Ислом дини Ватанга ҳиёнат, қотиллик, бузғунчилик, ўзини ўзи ўлдириш, ўзгаларга зулм қилиш, ота-онага оқ бўлиш кабилардан қайтаради.\n“Жиҳод” сўзи луғатда кишининг ўз мақсадига эришиш йўлида бор имкониятларини ишга солиб, қаттиқ ҳаракат килиши маъносини англатади. Дарсини ўзлаштириш учун барча имкониятларини ишга солиб ҳаракат қилаётган ўсмир мужтахид талаба деб аталади. Бинобарин, уни илмий жиҳод қилмокда деса бўлади. Истилоҳда дини, ватани, оиласи, обрўйи ва моли ҳимоясини шариат рухсат берган йўллар билан амалга оширишни англатади. Кишининг ўз ватанини босқинчилардан, исёнкорлардан ҳимоя қилиши ҳам айни жиҳоддир. Ҳадисда инсоннинг ўз нафси ёмонликларига қарши туриши, яхшиликларга интилиши катта жиҳод эканлиги таъкидланади. Имом Бухорий ривоят килган ҳадисда айтилади: “Бир киши Расулуллоҳ соллаллоҳу алайхи васалламнинг ҳузурларига у зотдан жиҳодга изн сўраб келди. Шунда у зот унга: “Сенинг ота-онанг борми?” дедилар. “Ҳа”, деди. “Бас, икковлари (хизмати)да жиҳод қил!” дедилар”.\nАфсуслар бўлсинки, ҳозирги вақтда ўз ота-онаси, фарзандларидан, қолаверса ўз Ватанидан воз кечиб, ўша террористик гуруҳларга қўшилган юртдошларимиз йўқ эмас. Уларни эндиликда “юртдош”, “ватандош” дейишга тил ожизлик қилади.\nКиритилган вақти: 08/08/2017 00:00; Кўрилганлиги: 2230\nМатериал манзили: https://www.sammuslim.uz/articles/taraqqiyot-kushandasi\nЧоп этилган вақт: 26/07/2021 18:48


SANTO бош директори Ижи Урбанец фармкомпаниянинг Ўзбекистон бозорига чиқиши ҳақида сўзлаб берди\n140 йиллик дори препаратларини ишлаб чиқариш тарихига эга ҳамда анчадан буён сифат сўзига маънодош бўлган SANTО фармацевтик компанияси Ўзбекистон бозорига чиқди. Компания бош директори Ижи Урбанец журналист, социолог Азиза Шоёкубова билан суҳбат давомида унинг фаолияти ҳақида батафсил сўзлаб берди.\n– SANTO компанияси ўз йўлини нимадан бошлаганини айтиб беринг.\n– Компания 140 йил олдин ташкил этилган эди. Лекин узоқ ўтмишга қайтиб ўтирмаймиз. 10 йил олдин рўй берган муҳим ўзгаришларга тўхталамиз. Ўшанда биз Марказий ва Шарқий Европа, Кавказ ҳамда Марказий Осиё бозорларида етакчи ҳисобланган Polpharma халқаро фармацевтик гуруҳига қўшилган эдик. Ва бизнинг заводимизда Муносиб ишлаб чиқариш амалиёти (GMP) халқаро сифат стандартларига мувофиқ янги ишлаб чиқариш қувватларини қуриш ва амалдагиларини модернизация қилишга йўналтирилган баҳоси 180 млн АҚШ доллар атрофидаги кенг қамровли инвестицион лойиҳани амалга ошириш бошланди. Айтишим мумкинки, бугун SANTO Марказий Осиёдаги етакчи фармацевтик компаниялардан бири ҳисобланади. Компания портфелида 240дан ортиқ препарат бор.\n– Ҳозирги пайтда маҳсулотларингиз ассортименти қандай?\n– SANTO – дори воситаларининг барча шаклларини ишлаб чиқарувчи кам сонли компаниялардан бири. Агар сиз бошқа фармкомпанияларни ўргансангиз, уларнинг кўпи таблеткалар ёки стерилланган дори воситаларини ишлаб чиқаришга қаратилганини кўрасиз. SANTO эса диверсификацияланган компания саналади. Биз кардиологик препаратлар, антибиотиклар, муколитик таъсир воситалари, стерилланган дори препаратлари ва кўплаб бошқа нарсаларни ишлаб чиқарамиз. Бундан ташқари, бизнинг фарқли жиҳатимиз препаратлар ишлаб чиқарувчи катта бўлим ҳамда ўз R&D лабораториямизнинг мавжудлигидир. Қолаверса, биз нафақат хориждан технология трансферини амалга оширамиз, балки маълум миқдордаги дорилар олимлар томонидан компаниямиз майдончасида ишлаб чиқилади. Истиқболдаги режаларимиздан бири – йилига 30 номдаги янги дориларни ишлаб чиқариш.\n– Дори ишлаб чиқаришда қайси сифат стандартларига риоя қиласиз?\n– Сифатга келадиган бўлсак, бу биз учун жуда муҳим масала. Ҳар бир препаратимизни ишлаб чиқаришда биз энг қатъий назорат қоидаларига амал қиламиз. Биз фармацевтика саноатининг илғор ютуқлари ҳамда назорат органларининг энг қатъий талабларига мос сифатни кафолатловчи ишлаб чиқариш шароитларини таъминлаймиз. SANTO'нинг барча маҳсулотлари Муносиб ишлаб чиқариш амалиёти (GMP) стандарти талаблари ҳамда дорихона омбори Муносиб дистрибьюторлик амалиёти стандартларига (GDP) мувофиқлиги жиҳатидан сертификатланган – бу фармацевтик маҳсулотлар ишлаб чиқаришнинг барча босқичларидаги узлуксиз назоратни таъминловчи қоидалар тизими. Яъни қатъий сифат назорат хомашё харид қилишнинг энг бошидан бошланиб, тайёр маҳсулотни якуний истеъмолчига реализация қилиш билан тугайди. Барча дори препаратлари Италия, Германия, Жанубий Корея ва бошқа халқаро ишлаб чиқарувчиларнинг ўзига хос ускуналарида ишлаб чиқарилади ва ишлаб чиқариш жараёнларининг дунё автоматизация ва интеграция даражаларига мос келади.\n– Компания коронавирус пандемиясини қандай енгди?\n– Ҳали пандемия бошланмасиданоқ дориларга талаб ошиши маълум эди. Шунинг учун биз деярли 2019 йилнинг сўнгида ва 2020 йил бошида дори ишлаб чиқариш учун хомашёни захираси билан импорт қилган эдик. Ва пандемия эълон қилинганидан кейин чегаралар ёпила бошлаганда биз хориждан хомашё сотиб олиш билан боғлиқ қийинчиликлардан ҳимоялана олдик.\nЭсингизда бўлса, пандемиянинг бошида одамларда ваҳима бошланиб, дорихоналарда дорилар танқислиги юзага келди. Бизнинг компаниямиз фармацевтика саноати етакчиси ҳисобланган боис, биз кун-у тун ишлаб чиқариш режимига ўтдик ва 24\_7 тартибида ишлай бошладик. Лекин давлатни етарли дорилар миқдори билан таъминлаш учун бошланишига биз заводга инфекция киришига йўл қўймаслигимиз керак эди. Бу масалага биз пухта ўйлаб ёндашдик. Биз заводни бегоналар кира олмайдиган ўзига хос қалъага айлантирдик. Унда тиббиёт ходимлари ҳароратни ўлчар эди ва агар кимдадир ҳатто кичкина шубҳа уйғонса, у завод ҳудудига кирмасидан аввал тиббий муассаса ёки уйга юборилар эди. Кўрилган чоралар бизга вазиятни назоратда ушлаш ва ишни тўхтатмаслик имконини берди. Бу йил биз учун дарс бўлди. Компания тарихида биринчи бор айланма маблағ 100 млн долларга қараб бормоқда. Мен компаниямиз “юзмиллионлик” бўладиган он ҳақида орзу қилганман. Бир йил ичида биз 30%га ўсдик. Лекин биз пандемия даврида талаб ортиши ҳисобига эмас, янги маҳсулотлар ҳисобига ўсдик. Бундан ташқари, бу йил барчамизга инқироз шароитида қандай ишлаш зарурлигини, бир-биримизни қўллаб-қувватлаш нақадар муҳимлигини кўрсатди. Ва биз буларнинг барчасини уддалаганимиз кўп нарсани англатади.\n– Нима учун сиз Ўзбекистон бозорини танладингиз? Келажак учун режаларингиз қандай?\n– Мен бутун Марказий Осиёга содиқман ва уни яхши келажак кутмоқда, деб ўйлайман. Фикримча, биз бутун минтақа фармацевтик соҳаси ривожига ҳисса қўшишимиз шарт. Биз эришган ютуқларимиз билан жуда фахрланамиз. Энди, Ўзбекистон бозорига чиққанимиздан сўнг, биз Марказий Осиё давлатларидаги етакчи фармацевтик компаниямиз, деб қўрқмасдан айтишимиз мумкин. Биз Ўзбекистонда, Қозоғистонда, Қирғизистонда офисларимизга ҳамда Марказий Осиёда энг йирик ишлаб чиқариш қувватларига эгамиз.\nЎзбекистон фармацевтикаси GMP ва бошқа халқаро стандартларни муваффақиятли жорий этиш йўлидан бораётганини кўряпман. Компаниямизга келсак, биз стратегик ҳамкор топишни ва ҳамкорликда Ўзбекистонда дориларимизни ишлаб чиқариш, ҳамкорлар препаратларини эса Марказий Осиё бозорларида реализация қилишни режалаштиряпмиз. Бизда бир хил стандартлар ва умумий буюртмалар портфели бўлиши муҳим. Биз ўз олдимизга бу ерга фақат ўз маҳсулотимизни экспорт қилиш мақсадини қўймаймиз. Биз ҳамкорликда ишлаб, маҳаллий ишлаб чиқариш сифатига ҳар доим ишонч бўладиган даражага эришмоқчимиз. Олдинлари шундай бўлардики, биз шифокорларнинг ишончсизлигига дуч келардик, улар беморларга маҳаллий эмас, хорижий дориларни ёзишни афзал билишар эди. Ва бу муаммо фақат бу ерда эмас. Лекин биз SANTO компанияси препаратларининг сифат даражаси юқори эканлигини исботлай олдик. Масалан, бизнинг кардиологик препаратларимизга бир неча йиллардан буён талаб юқори. Биласиз, кардиология – тиббиётнинг ўта мураккаб бўлими. Бундан ташқари, бу турдаги дориларини ишлаб чиқаришда рақобат катта. Бироқ шифокор кардиологлар бизнинг препаратларимизга ишонади. Дорининг сифатли эканига ишончи комил бўлмаганда, улар беморлар ҳаётини хавф остига қўйиб, уни тавсия қилмаган бўлишарди. Ўйлашимча, ўзбек ҳамкорларимиз билан биргаликда ишлаб ҳам юксак натижаларга эришамиз. Яъни Ўзбекистон бозорига чиқиш – фақатгина тижорий лойиҳа эмас, мамлакатнинг ижтимоий-иқтисодий ва илмий-техник ривожига қўшаётган ҳиссамиздир.\n– Кадрлар билан боғлиқ вазият қандай?\n– Биз университетлар билан фаол ҳамкорлик қиламиз. Бизнинг ҳамкорликдаги лойиҳаларимиз бор ва биз ўз ишлаб чиқаришимизда амалиётлар ташкил этамиз. Ёш кадрларни диққат билан кузатамиз. Айтганимдек, асосий мақсадимиз – соҳани ривожлантириш. Соҳа эса, энг аввало, бу инсон потенциали. Бунинг учун заводимизда SANTO Рақамли муҳандислик ўқув маркази мавжуд, бу ерга талабалар амалиётда рақамли технологиялардан замонавий ишлаб чиқаришда қандай фойдаланилишини ўрганиш учун келишади. Жуда кўп ҳолларда амалиёт ва университетни тугатгандан сўнг улар айнан бизда ишлашга интилишади. Биз учун бу катта ютуқ. Худди шундай тажрибани Ўзбекистонда ҳам қўллаш режамизда бор.\n– Нима деб ўйлайсиз, компаниянгиз муваффақияти нимада?\n– Муваффақиятнинг асосий таркибий қисми бу – одамлар. Менимча, муваффақият 20% кўникма ва билимдан ташкил топади, қолган 80 фоизи эса эмоционал омиллар. Биринчи навбатда иш завқ бағишлаши керак. Бунинг учун жамоага энтузиастларни тўплаш муҳим. Энтузиазм нима? Бу энергия ва илҳом. Буларнинг барчаси келгусида компанияга муваффақият олиб келади. Қолаверса, ходимларимизнинг кўп қисми – ўз ишида маъно ва юксак мақсад кўришга интиладиган милениаллар авлоди. Бу – SANTO муваффақиятининг асосий калити.


МУҚАДДАС ОЙ ФАЗИЛАТЛАРИ » "Оқдарё овози" газетаси\nМУҚАДДАС ОЙ ФАЗИЛАТЛАРИ\nБир неча йигитлар Рамазон ойида бир мўйсафид отахоннинг одамлар кўзидан пана жойда таом еяётганини кўриб қолиб, сўрашибди:\n- Ие, отахон, сиз рўзадормасмидингиз?\n- Нега? Албатта рўзадорман. Фақат сув ичиб, таом еяпман, холос.\nЙигитлар қаҳ-қаҳ кулиб юборишибди:\n- Ростданми отахон?\n- Кимсага ёмон назар ташламайман. Бировни мазах қилмайман. Инсонларни ғийбат қилмайман. Ҳеч кимнинг кўнглига озор етказмайман. Одамлар билан қўпол муомала қилмайман. Бировнинг молига кўз олайтирмайман. Лекин... минг афсуски касалим бор... Ошқозоним касал. Шунга меъдамни рўзадор қилолмаяпман.\nСўнгра отахон йигитлардан сўради:\n- Сизлар ҳам рўзадормисизлар, болаларим?\nЙигитлардан бири ҳижолатдан бошини эгиб оҳиста овозда жавоб қайтарди:\n- Йўқ! Биз фақат овқат емаяпмиз, холос.\nАллоҳ Таоло рўзанинг ҳикматларини баён қилар экан, тақво сифатига алоҳида аҳамият берган. Чунки киши рўзадор бўлса-ю, аммо унинг ҳаққини адо этмаса, яъни Расулуллоҳ саллаллоҳу алайҳи васаллам айтиб ўтганларидек, барча аъзоларини гуноҳдан тиймаса, ундай киши очлик ва чанқоқликдан ўзга нарсага эга бўлмайди.\nИсломда ҳар бир амалдан буюк бир мақсад кўзланади ва шу мақсад амалга ошар экан, унга ажр-савоблар битилиб, бу дунё ҳаёти ҳам том маънода фаровон бўлиб бораверади. Яхшилик қилишга қодир бўлмаган кимса, кишиларнинг кайфиятига салбий таъсир этадиган тундлик ва бадқовоқликдан ўзини сақлаб, очиқ чеҳралик бўлишга чақирилади. Шундай экан, рўза ҳам бизнинг жисмимизга шифо бўлиши билан бирга, ўзига хос қийинчилик ва машаққат синовларини ҳам олиб келади. Чунки ҳаёт қонуни ўзи шундай тузилган. Бемор бир дарддан фориғ бўлишни истаса, албатта табибнинг аччиқ дориларига сабр қилади. Пировардида эса жисми соғлом бўлиб мақсадига етишади.\nРўзани ҳам шунга қиёслайдиган бўлсак, очлик ва ташналик жисмимиздаги ортиқча туз ва ёғларни камайтириб, тун-кун, йиллаб дам олиш нималигини билмай ишлаб турадиган ошқозонимизга бир муддат дам беради. Натижа эса энг бебаҳо неъмат – “соғлик-саломатлик” деб аталган неъматга эга бўламиз.\nЖаннатмакон юртимизга муборак ва баракотли ой ташриф буюрди. Дуолар ижобат бўладиган, гуноҳлар кечириладиган, мақом-у даражотлар кўтариладиган, чексиз савоблар ёзиладиган ой, файз-у баракасининг чеки йўқ бўлган, мўминларни хурсанд қиладиган, Парвардигори оламнинг меҳри жўш урадиган ой, осмон эшиклари очилиб илоҳий раҳматлар ёғиладиган, кеча-ю кундуз фаришталар ва Жаброил а.с. ер юзига тушиб сайр қиладиган, ҳақиқий тақводор мўмин бандалар учун ғанимат бўлган ойдир.\nБиз бахтли инсонлар эканмиз, чунки ватанимиз тинч, ҳаётимиз фаровондир. Ҳар куни оммавий ахборот воситалари орқали эшитяпмиз, кўряпмиз, дунёнинг айрим минтақаларида нотинчликлар, қонли урушлар бўляпти. Мусулмонлар яшайдиган айрим юртларда “Бу йилги Рамазон рўзасини тута олармикинмиз, ҳайитни нишонлармикинмиз, дея йиғлаётган инсонларни кўриб юрагинг эзилади. Шукрлар бўлсинки, юртимизда тинчлик деб аталмиш улуғ неъмат ҳукм сурмоқда. Ўар йили ҳукуматимиз томонидан алоҳида Рамазон ойини муносиб тарзда ўтказиш мақсадида қарорлар чиқарилаётгани юртимизда диний қадриятларимизга жуда катта эътибор берилаётганини, қолаверса муқаддас динимизга бўлган ҳурмат-эҳтиромни англатади.\nПайғамбаримиз саллоллоҳу алайҳи васаллам: “Рўза тутган кишининг уйқуси ибодат, сукут сақлашлиги Аллоҳга тасбеҳ, қилган амалининг савоби орттириб берилади, дуолари ижобат ва гуноҳи кечирилгандир”- деб марҳамат қилдилар. Бу шундай муборак ойки, ҳар бир тақводор зот учун бу ойда туришликнинг ўзи ибодат, бу ойда бўлишликнинг ўзи ибодат. Яъни, рўза тутадими ибодат, рўза ҳолатда ухлайдими ибодат, ҳаттоки гапирмасдан жим турса ҳам ибодат, ифторликда овқат еса ҳам ибодат.\nПайғамбаримиз саллоллоҳу алайҳи васаллам: “Ким рўзадорлигини унутиб қўйиб, еса ёки ичса рўзасини батамом қилсин. Уни Аллоҳ таоло ризқлантириб, сероб қилгани холос” деб марҳамат қилдилар. Яъни рўзадорлиги эсида йўқ бўлиб, еса ёки ичса, эсига келган заҳоти ейиш ҳамда ичишни тўхтатади, рўзани давом эттираверади, агар рўзам очилиб кетди деб эсига келгандан кейин ҳам давом этаверса, бир кунига бир кун рўза қазосини тутиб беради.\nРамазон ойида рўзани тутмасликка рухсат бериладиган узрлар қуйидагилардан иборат:\n1. Сафар – намозни қаср қилиб ўқишга сабаб бўладиган сафар рўзани тутмасликка ҳам сабаб бўлади. Бундай сафарда бўлган одам оғзини очиши ва кейин бир кунига бир кун қазосини тутиб бериши лозим. Мусофир ўз ихтиёри билан сафарда ҳам рўза тутаверса, ўзи учун яхши бўлади.\n2. Беморлик – рўза тутса ҳалокатга, қаттиқ машаққатга, хасталикнинг зиёда бўлишига ёки тузалишини орқага сурилишига сабаб бўладиган беморликка учраган киши рўзани очиб, кейин қазосини тутиб беради.\n3. Ҳомиладорлик – агар ҳомиладор аёл ўзига ёки ҳомиласига аввалги тажрибалар ёки табиб гапи асосида зарар етишини билиб, рўзасини очса, рухсат. Кейин имконини топганда қазосини тутиб беради.\n4. Эмизикли аёл – бола эмизаётган аёл ҳам юқоридаги ҳомиладор аёл учун зикр қилинган сабабларга кўра рўзасини тутмай кейин қазосини тутса жоиз.\n5. Қарилик – ёшлари улуғ ёшга етган, яъни ўта қари бобо ва момоларга рўза тутмасликка рухсат. Улар ҳар бир тутмаган рўзалари учун бир мискинни тўйдириш билан фидя берадилар (фидя – бир мискинни қорнини тўйғазишлиги учун бериладиган маблағ).\n6. Ким оғир машаққат, очлик ва чанқоқ туфайли рўза тутса ҳалок бўладиган, ақли бежо бўладиган даражада ёки аъзоларидан бири ишдан чиқадиган бўлса, рўзани имкон топган-да қазосини тутиб беради.\n“Рамазон” сўзини араблар қадимдан келаётган луғат-ларидан олганлар. Ҳижрий тақвимнинг 9-ойи бўлмиш Рамазон илк бор шиддатли жазирама иссиқ кунларига, куйдирадиган ҳароратли кунларга тўғри келгани учун “Рамазон” деб аталган. Рамазон дегани “рамз” сўзидан олинган бўлиб, “қизимоқ”, “қизиб чўғ бўлмоқ”, “куйдирмоқ” маъноларидадир. Жазирама иссиқда қолган қўйлар куйиб, қорайиб, ўлиб қолар экан. Шунинг учун мазкур ойда рўза тутган одамнинг гуноҳлари куйиб йўқ бўлади, айб-у нуқсонлари Рамазоннинг савоблари жилоланиб турган муборак қуёшида ўлиб кетади, деган тушунча пайдо бўлган.\nРамазон рўзаси Пайғамбаримиз саллаллоҳу алайҳи васаллам Мадинага ҳижрат қилганларининг иккинчи йилида Шаъбон ойидан икки кеча ўтганидан сўнг душанба куни фарз қилинди. Бу тахминан, милодий 623 йил 7 февралга тўғри келади.\nШаъбон ойи тугаши билан Пайғамбар алайҳиссалом бошлиқ мусулмонлар илк Рамазон рўзасини тута бошладилар. Бу кунлар жуда иссиқ эди. Пайғамбаримиз саллаллоҳу алайҳи вассаллам 9 йил Рамазон рўзасини тутганлар.\nРамазон - ойларнинг саййиди, хожасидир. Унинг бошқа ойлардан фазилатли жиҳатлари бор. Улар қуйидагилар:\n1. Рамазонда Қуръони Карим нозил бўлди. Кейинчалик Қуръони Карим Муҳаммад Мустафо саллаллоҳу алайҳи васалламга 23 йил давомида бўлиб-бўлиб нозил этилди.\n2. Рамазон ойининг рўзаси Исломнинг бешта арконлардан биридир. Имом Бухорий ва Имом Муслимлар ҳазрати Ибн Умар разийаллоҳу анҳудан ривоят қилган ҳадиси шарифда бундай дейилади: “Ислом бешта устун тепасига бино бўлгандир: Аллоҳдан ўзга илоҳ йўқлигига; Муҳаммад Аллоҳнинг элчиси эканлигига гувоҳлик бериш; намозни барпо қилиш; закотни бериш; Байтуллоҳни тавоф қилиш; Рамазон рўзасини тутишдир”.\n3. Рамазон ойида қилинган садақалар, хайр-эҳсонлар бошқа ойлардан кўра афзалдир. Пайғамбаримиз саллаллоҳу алайҳи васаллам ўзлари табиатан сахий эдилар, Рамазон кириши билан эса саховатлари, яхшиликлари оммавий, узлуксиз бўлиб кетар эди. Рамазон ойида қилинган яхшиликлар бошқа ойлардагидан етмиш баробар ортиқ бўлиши ҳақидаги ҳадиси шариф (Байҳақий ривоятида) ворид бўлган.\n4. Рамазонда минг ойдан яхшироқ бўлган бир кеча бор. У Лайлат ул-қадр, яъни қадр кечасидир. Мазкур кечанинг минг ойдан яхшироқ эканлигини Аллоҳ таолонинг ўзи ҳам, Расулуллоҳ алайҳиссалом ҳам таъкидлаганлар.\n5. Рамазонда бошқа ойлардан фарқли ўлароқ кечалари намоз билан қоим бўлиш суннат қилинган.\n6. Рамазоннинг охирги ўн кунлигида масжидларда эътикоф ўтиришлар суннати муаккададир. Эътикоф ибодатларга шўнғиш, Аллоҳга астойдил бандалик қилиш демакдир.\n7. Рамазон - Қуръон ойидир. Қуръони Каримни ўқиш ва ўрганиш ойидир.\n8. Рамазонда бошқа ойларда бўлмайдиган ифторликлар бор. Бу хурсандчилик, катта-ю кичикнинг дили шод бўладиган бир тадбирдир.\n9. Рамазонда қилинган Умра ибодати бошқа вақтда қилинганидан савоби ортиқдир. Рамазонда қилинган Умра фарз ҳаж амали билан тенглиги айтилган ҳадис ҳам бор.\nРамазон рўзаси фарз бўлмасдан аввал ҳам рўза тутиш фарз бўлган. Демак, Одам алайҳиссаломдан тортиб Муҳаммад Мустафо саллаллоҳу алайҳи вассалламгача бўлган Пайғамбарларнинг умматларига ўзига яраша рўза фарз қилинган экан. Баъзи умматларнинг рўзаси 50 кун бўлган.\nРўзани инкор қилган кимса Ислом дини доирасидан чиққан кофир ҳисобланади. Рўзанинг сабаби Рамазон ойига етиб келишдир. Яъни, Рамазон ойига гувоҳ бўлиш. Рўзанинг шарти: мусулмон ва ақли жойида бўлиш ва балоғатга етган бўлиш, рўзани адо этиш учун эса саломат ва муқим бўлиш шартдир. Рамазон рўзаси мусулмон одамга, ақлли инсонга, балоғатга етганга, соғлом ва муқим одамга, пок аёлга фарздир. Демак, кофирга лозим эмас. Ақлидан айрилган бўлган мажнунга фарз эмас. Балоғатга етмаган ёш болага рўза фарз эмас. Касал соғайганидан сўнг қазо рўза тутиб беради.\nУлуғ ёшдаги бобо ёки момолар рўза тутишга қийналадиган бўлсалар, рўза тутмай қўя қоладилар. Унинг ўрнига фидя берадилар. Қийналмайдиган бўлсалар, рўзаларини (ёки қазосини) тутадилар. Шунингдек, тузал-майдиган касалмандлар фидя берадилар. Оғир ишда ишлайдиганлар ҳам рўза тутмасликлари мумкин. Кейинчалик қодир бўлганларида унинг қазосини албатта тутиб берадилар. Мана шундай қутлуғ кунларда Аллоҳ барчамизни иймон-у инсоф билан сийлаб, қалбимизни, феълимизни ҳам рўзадор қилсин.\nМашҳура ВОРИСОВА тайёрлади.


Хитой ва АҚШ савдо урушига нуқта қўйиладими? - 27.06.2019, Sputnik Ўзбекистон\nХитой ва АҚШ савдо урушида сулҳ эълон қилишга келишиб олди. 27.06.2019, Sputnik Ўзбекистон\n16:24 27.06.2019 (янгиланди: 17:28 27.06.2019)\n© AP Photo/Andy WongФлаги США и Китая\nХитой ва АҚШ савдо урушида сулҳ эълон қилишга келишиб олди.\nТОШКЕНТ, 27 июн – Sputnik. Хитой ва АҚШ савдо урушида сулҳ эълон қилишга келишиб олди. Бу ҳақда РИА Новости South China Morning Post газетасига асосланиб хабар қилмоқда.\nМаълум қилинишича, савдо урушига барҳам берилгани 28-29 июнь кунлари Осакада бўлиб ўтадиган G20 саммитида эълон қилинади.\nЎтган йилнинг июль ва сентябрь ойларида АҚШ ва Хитой бир-бирларига қарши йилига юзлаб миллиард долларлик импорт маҳсулотларга божлар жорий этганди.\nДекабрь ойининг бошларида Аргентинадаги “Катта йигирматалик” учрашуви доирасида икки мамлакат савдо урушида “сулҳ” тузишга келишиб олганди.\n“АҚШ ва Хитой низони ҳал қилиш учун музокараларни қайта тиклаш мақсадида савдо урушида яна бир сулҳ тузишга келишиб олди”, - дея манбалардан иқтибос келтиради нашр.\nХитой газетаси суҳбатдошларидан бири Америка президенти хоҳлаган вақтда бу масала борасида ўз фикрини ўзгартириши мумкин деб ҳисоблайди.\nЧоршанба, 26 июнь куни АҚШ молия вазири Стивен Мнучин CNBC телеканалига берган интервьюсида Вашингтон ва Пекин ўртасидаги савдо келишуви 90%га тайёр бўлганини ва уни имзолаш имконияти сақланиб қолганини хабар қилганди.


Эроннинг Чобаҳорида содир этилган террорчилик ҳодисасининг 12 нафар омили қўлга олинди - Parstoday\nдекабр 13, 2018 19:01 Asia/Tashkent\nЭрон ислом жумҳурияти ички ишлар қўмондони ўринбосари Эроннинг жануб-шарқидаги Чобаҳорда содир этилган террорчилик ҳодисасига алоқадор бўлган 12 нафар шахснинг қўлга олингани ҳақида хабар берди.\nТасним ахборот агентлиги тарқатган хабарга кўра, Эрон ислом жумҳурияти ички ишлар қўмондонининг ўринбосари генерал Аюб Сулаймонийнинг маълум қилишича, Чобаҳорда содир этилган террорчилик ҳодисасининг деярли барча ички омиллари қўлга олинди.\nШунингдек, Эрон ислом жумҳурияти ички ишлар қўмондонининг ўринбосари шундай қайд этиб ўтдики, Чобаҳордаги террорчилик ҳодисасида ташқи омилларни қўлга олиш учун полиция тегишли тартибда ўз ишини олиб борияпти.\nОлтинчи декабр куни бир нафар террорчи портловчи моддалар билан тўлдирилган автомобилни Эрон жануб-шарқидаги Систону Балучистон вилоятининг Чобаҳор тумани ички ишлар бошқармасига ҳужум қилишни кўзлаб ҳаракат қилган эди.\nАммо, ушбу террорчи ички ишлар ходимлари томонидан қаршиликка учраганидан сўнг, террорчи ушбу шаҳарнинг ички ишлар штабига кираверишда портлатиб юборди.\nМакур террорчилик ҳодисасида 2 нафар инсон шаҳид бўлди ва яна 42 нафар киши жумладан бир нечта аёллар ва ёш болалар ҳам оғир тан жароҳати олди.\nЭроннинг Чобаҳор шаҳрида содир этилган террорчилик ҳужумининг тафсилотлари\nАфғонистоннинг Хўст вилоятида содир этилган портлаш масъулиятини ИШИД террорчилик гуруҳи ўз зиммасига олди\nАфғонистон МХХ: Кобулдаги қонли ҳодиса Покистонда режалаштирилган


Ғийбaтнинг сaбaблaри вa ундан қутулиш учун муoлaжaлар (6-қисм)\n17:34 / 26.05.2018 1802 pdf Ўқиш режими + -\n3. Ўзининг ҳaрaкат вa ишлари, ақлу фаросатига тaкaббурлик қилиш.\nКибрнинг бу турига гирифтор бўлган киши ўзининг фeълу ишларини яxши дeб ўйлайди ва натижада бошқaлaрнинг фeъллaрини ғийбaт қила бошлайди. Мисол учун, у «Фaлoнчи дeвoнaлaргa ўxшaйди», «Фaлoнчи рoсa бeaқл» ёки «Фалончи ҳaддaн тaшқaри бефаросат» каби гапларни гапиради.\nМуолажа. Шуни билишимиз кeрaкки, oқибaт ҳeч кимгa мaълум эмaс. Биз девона дeгaн oдaм Aллoҳнинг нaздидa яxши бўлиб, тўғри жaннaтгa бориши мумкин. Чунки нaжoт топиш фақат ибoдaт билaн эмaс, бaлки Aллoҳнинг инoяти билaн бўлaди. Кўпинча кўринишда дeвoнa бўлиб кўринганлар жaннaтгa киришга лойиқ бўлaди. Зoҳирдa барчадан мумтoз бўлиб юрганлар эса Aллoҳнинг илмидa xaлoйиқнинг энг ёмoни бўлиши мумкин. Кўрар кўзга булaр яxши, нaригилaр ёқимсиз бўлиб кўринган бўлсалар ҳaм. Шунинг учун ўзининг aқлу фаросатига фaxр қилиб, бошқаларнинг aмaллaрини ғийбaт қилиш aҳмoқликдан бошқа нарса эмас.\nДунё бир кун кeлиб зaвoл тoпaдиган бўлгач, бу ердаги вақтинчалик кaттaликнинг ҳеч эътибoри йўқ. Ҳақиқий улуғлик ёки ёмoнлик oқибaтгa қaрaб билинaди. У эсa бизгa мaълум эмaс. Қаршимизда тургaн oдaмнинг ҳам, ўзимизнинг ҳам oқибaтимиздa яxшилик бoрми ёки ёмoнлик ёзилганми – б???уни билолмaймиз. Чунки қaзoи қaдaр устун келиб, ҳаммага бaxтли бўлиб кўринганлар бадбахтга, ёки аксинча, бахтсиз бўлиб кўринганлар саодат эгасига айланганини ҳаётда кўпчилик кўрган. Аксар авлиё зoтлaр oдaмлaр нaздидa бeвиқoр, oддий oдaм ҳисoблaнaди. Лeкин улар Aллoҳ тaoлoнинг нaздидa бирорта ҳам дуоси рад этилмайдиган, иззaтли ва обрўли зотлар бўладилар.\nҲикоя. Абдуллоҳ ибн Муборак раҳимаҳуллоҳ айтадилар: «Қаҳатчилик қаттиқ бўлган йили Мaдинaи мунaввaрaга келдим. Одамлар истисқо (ёмғир сўраш) намозини ўқигани чиқишди. Мен ҳам улар билан чиқдим. Шунда қора танли бир қул келди. Унинг эгнида икки бўлак дағал канопдан тўқилган мато бўлиб, бирини лунги қилиб ўраб, иккинчисини елкасига ташлаб олган эди. У ёнимга келиб ўтиргач, мен унинг шундай деб дуо қилганини эшитдим: «Илоҳим, гуноҳлар ва ёмон амалларнинг кўплиги Сенинг ҳузурингда бизнинг юзимизни эскиртириб юборди. Бандаларингнинг адабини бериш учун осмон ёмғирини биздан тўсиб қўйдинг. Эй Ҳалим Зот! Бандаларинг Сенинг фақат яхшиликларингни билган. Мана шу соатдаёқ, мана шу соатдаёқ уларга ёмғир ёғдиргин». У «мана шу соатдаёқ, мана шу соатдаёқ» деган гапини тугатгани ҳам йўқ эдики, осмонни булут қоплаб, ҳар томондан ёмғир ёғиб юборди».\nҲoзирги зaмoнда oдaмлaр ўшандай инсонни кўрсa, ташқи кўринишига қараб, уни дeвoнa дeб ўйлaйдилaр. Ундaн қoчaдилaр ёки тaҳқирлaб, масхара қилиб, устидан кулaдилaр. «Балки у кoмил одамлардандир» дeгaн хаёл ҳeч кимнинг хаёлига кeлмaйди. Xуллaс, оқибатнинг гўзал бўлиши чиройли амалга ҳамда гўзал ниятга боғлиқ.\nМуҳаммад Абдулҳай Лакҳнавий\nТаржимон: Ёрқинжон Фозилов\nИшда эҳсон сифатига интилиш\n17:29 / 26.05.2018 2337\n20:00 / 17 апрель 2399\nТоатнинг фойдаси ва маъсиятнинг зарари (2-қисм)\nАллоҳ таоло ҳар бир нарсанинг замонини, маконини, ҳажмини, шаклини ва бошқа жиҳатларини нозикнозикликларигача ўлчаб қўйган.Ҳақ субҳанаҳу ва таоло яратган давоми...\n2191 00:20 / 20.11.2017\nҚабул бўлиши энг умидвор амал\nҚабул бўлишда сенга борлиги ғойиб бўлган ва вужуди арзимас бўлган амалдан умидворроқ амал йўқ.Мўмин банда бу дунёда қиладиган барча амалларининг Аллоҳ таоло давоми...\n3039 00:53 / 13.11.2017\nҲозирги кундаги барча балоларга ғийбат сабабдир\nМазкур гуноҳлар сабабидан ҳозирги кунда турли азоблар содир бўлмоқда. Бир шаҳарни ер ютган, бир шаҳарда қаттиқ шамол, яна бирида қаҳатчилик бўлган, баъзи жойларда давоми...\n2008 15:51 / 08.03.2018\nНур қалбнинг лашкаридир (1-қисм)\nХудди зулмат нафснинг лашкари бўлгани каби, нур ҳам қалбнинг лашкаридир. Қачон Аллоҳ бандасига нусрат беришни ирода қилса, унга нурлар лашкарлари ила мадад беради давоми...\n1890 16:09 / 11.03.2018


13 август - Халқаро чапақайлар куни\n08:50 / 13.08.2016\nҲар йили 13 августда норасмий равишда Халқаро Чапақайлар куни (International Lefthanders Day) нишонланади. 1984 йилда ЮНЕСКО 13 августда Чапақайлар кунини нишонлаш борасида қарор қабул қилди. Бундан кўзланган асосий мақсад чап қўлидан кўпроқ фойдаланаётганларга эътибор қаратишдан, улар учун маҳсулотлар ишлаб чиқаришни рағбатлантиришдан иборат. Маълумки, бир қатор мамлакатларда чапақайларни ўнг қўлда ёзишга мажбур қилиш ҳоллари ҳам учраб турарди. Халқаро Чапақайлар кунининг ўтказилишидан асосий мақсад ҳам мана шу каби нохуш ҳолатларга барҳам беришга қаратилган. Биринчи ўн йилликда бу байрам тор доирада нишонланган. Кенг жамоатчилик узоқ муддат Чапақайлар кунига эътибор қаратмай келган.\nАйрим маълумотларга кўра, илк бор Халқаро чапақайлар куни 1976 йилнинг 13 августида Lefthanders International ташкилотининг ташаббусига кўра нишонланган эди. Бироқ бошқа манбалар биринчи Халқаро Чапақайлар куни 1992 йилнинг 13 августида Британия чапақайлар клуби томонидан ўтказилганини айтишади.\nАҚШда ўтказилган 1991 йилги тадқиқотларга кўра, бошқаларга нисбатан чапақайлар кўпроқ ишлаб чиқаришдаги фалокатларда жароҳат олар ва вафот этар экан.\nТаҳлилчиларнинг фикрича, сайёрамизда истиқомат қилаётган аҳолининг 15 фоизини чапақайлар ташкил қилади. Ёки ҳар етти кишидан бири чапақайлардир. Чапақай деганда ўнг қўлидан кўра кўпроқ чап қўлини ишлатаётганларга айтилади. Улар овқат ейиш, ёзиш ва бошқа ҳамма зарур ишларни чап қўлда бажаришади. Чапақайлар маиший ҳаётда бир қатор қийинчиликлар билан тўқнаш келади. Бу борада ёзиш қуроллари, компьютер сичқончаси, ошхона жиҳозлари ва бошқа буюмлар ўнақайларга мўлжаллаб ишлаб чиқарилгани аниқ.\nАёлларга нисбатан кўпроқ эркаклар чапақай бўлар экан. Чапақайлар энг кўп истиқомат қиладиган минтақалар қаторига Жанубий Осиё, Шарқий Европа, Жанубий-Шарқий Осиё ва Австралияни киритиш мумкин. Жанубий ярим шар кўпроқ чапақай экани айтилади. Айни дамда ер юзидаги чапақайларнинг сони 500-800 миллион атрофида экани маълум қилинган. Европада туғилаётган чақалоқларнинг 10 фоизини чапақайлар ташкил қилади. Йил сайин чапақай бўлиб туғилаётган чақалоқлар сони ортиб бормоқда. Шу сабабли ҳам Халқаро Чапақайлар куни ер юзидаги миллионлаб кишиларнинг байрами, десак хато қилмаймиз.\nКатта ёшга етгач чапақайлар артист, рассом, ёзувчи бўлиб етишишади. Улар қиличбозлик ва стол тенниси билан шуғулланишни севишади. 2014 йил октябридаги ҳолатга кўра, жаҳондаги энг зўр теннисчининг 20 нафари чапақай бўлган.\nРуҳшуносларнинг фикрича, чапақайлар кучли характер ва катта ижодий имкониятлар соҳиби бўлар экан. Масалан, чап қўлда ижод қилганлар сифатида Аристотель, Марк Твен, Леонардо да Винчи, Микеланжело, Бетховен, Сергей Рахманинов, Пол Маккартни, Ринго Старр, Мерилин Монро, Роберт де Ниро кўрилади. Юлий Цезарь, Александр Македонский, Наполеон Бонапарт, Қиролича Виктория, Уинстон Черчилль ва Жанна Д'Арклар ҳам чапақай бўлган. АҚШ президентларидан Жеральд Форд, Рональд Рейган, Катта Жорж Буш, Билл Клинтон ва Барак Обамани ҳам чапақай бўлгани маълум. Фидель Кастро ҳам чапақай.\n13 августда чапақайлар иштирокида турли тадбирлар ўтказилади. Бу тадбирларда иштирок этадиган ўнақайларга фақат чап қўлдан фойдаланиш тавсия этилади.\nХалқаро Чапақайлар ассоциациясининг қароргоҳи АҚШнинг Канзас штатидаги Топика шаҳрида жойлашган. Мазкур Ассоциация томонидан “Чапақайлар тўғрисида Билль” қабул қилинган.\nРуҳшуносларнинг фикрича, келажак чапақайларники экан. Орадан юз йиллар ўтиб, ўнг қўллилар камайиб кетар экан. Ана ўшанда ҳозиргидек Чапақайлар сингари Ўнг қўллилар куни нишонланса ажаб эмас. Шу сабабли чапақайларга эътиборсиз бўлмаслигимиз керак. Мабодо хонадонингизда кимдир чапақай бўлса, унга беэътиброр бўлманг. У ишлатадиган бирор бир буюмни совға қилишни унутманг. Уларни камситиш эмас, балки рағбатлантириш керак. Бу борада АҚШ, Франция, Буюк Британия ва Германия тажрибасини қўллаш керак. Бу мамлакатлардла чапақайларни ўнг қўлда ишлашга мажбур қилишмайди, балки чапақайлар учун барча шарт-шароит ва имкониятлар яратиб берилади.


Бухоролик Иккинчи жаҳон уруши фахрийси Аҳмад Муҳсинов 93 ёшга кирган бўлса-да, ҳали бардам, тетик. 1944 йилда урушга сафарбар этилганида 18 ёшда бўлган. Кўксини тўлдириб турган ордену медаллар жанггоҳлардаги жасоратидан дарак беради.\nДавлат ва жамоат ташкилотлари вакиллари отахонга имтиёзли сертификат ҳамда совға-салом топширди.\n– Ҳеч нарсадан кам-кўстим йўқ, ҳамма нарса етарли, – дейди Аҳмад бобо. – Ўғил-қизларим, невараларим меҳрибон. Маҳалла-кўй, ҳокимлик вакиллари, собиқ ҳамкасблар ҳол-аҳвол сўраб турибди. Дўхтирлар саломатлигимдан хабардор. Давлатимиз эътиборидаман. Бир кексага бундан ортиқ нима керак? Бардамлигим шундан. Етказганига шукр. 1941-1945-йиллардаги Иккинчи жаҳон уруши ва меҳнат фронти фахрийлари қаторида мени ҳам Тошкент шаҳрида ўтказиладиган байрам тадбирига таклиф этишди. Буларнинг ҳаммаси учун Президентимиздан, ҳукуматимиздан миннатдорман.


НАТОнинг собиқ бош қўмондони АҚШ вице-президенти бўлиши мумкин\nАҚШ президентлигига Демократик партиядан номзод Хиллари Клинтон вице-президент ва сайловлар бўйича ҳамкор сифатида НАТОнинг Европадаги собиқ бош қўмондони - адмирал Жеймс Ставридис номзодини кўриб чиқмоқда. Бу ҳақида Reuters агентлиги маълум қилди.\nСтавридис 61 ёшда, у ҳозирда Массачусеттс штатидаги Тафтс университети қошидаги Флетчер дипломатия ва ҳуқуқ мактабининг декани сифатида фаолият олиб бормоқда. У 2009-2013 йилларда НАТО бош қўмондони вазифасини бажарган, Хиллари Клинтон эса ўша пайтлар АҚШ бош котиби бўлган.\nДемократик партиядан АҚШ вице-президентлигига номзод 25-28 июль кунлари Филадельфияда бўлиб ўтадиган партия съездидан олдин эълон қилиниши кутилмоқда.\nАсли флоридалик бўлган Ставридис 1976 йилдан ҳарбий денгиз флотида турли лавозимларда хизмат қилган, 2002-2004 йилларда Форс кўрфазидаги "Ироқ озодлиги" операциясида авиагуруҳга бошчилик қилган. У "ақл кучи"ни қўллаш, шунингдек хавфсизлик соҳасида халқаро ва хусусий-давлат ҳамкорлиги тарафдори эканлиги билан ном қозонган.\nАҚШнинг янги президенти номи 8 ноябрдаги сайловлардан кейин маълум бўлади. Ижтимоий сўровнома натижаларига кўра, Клинтон ўзининг асосий рақиби республикачи Дональд Трампни ортда қолдирмоқда.\nКатта Жорж Буш жонлантириш бўлимидан чиқарилди\nАҚШ «Толибон» бўйича баёнот берди


Ёшлар масаласи давлат сиёсати даражасига кўтарилиб, уларни юксак маънавиятли, зукко, билимдон, юрт тақдирини ўз зиммасига олишга қодир авлод сифатида вояга етказиш учун зарур шарт-шароитлар муҳайё қилинди.\nБундан оқилона фойдаланаётган эртамиз эгалари ўз истеъдод ва салоҳиятини тўла намоён этиб, ҳамма соҳада юксак натижаларни қўлга киритишмоқда.\nБинобарин, мустақилликка эришиш остонасида Юртбошимиз янги давлат ва жамиятни барпо этиш билан боғлиқ кун тартибидаги энг муҳим масалалардан бири сифатида ёшларга оид сиёсат ҳамда уни амалга ошириш механизмини ишлаб чиқиш вазифасини қўйгани бежиз эмас. Ўша пайтда бунга объектив эҳтиёж ва зарурат бор эди. Ўтган асрнинг — 90-йилларида 20 миллиондан ортиқ Ўзбекистон халқининг қарийб 43 фоизини болалар ташкил қилган. Бугунги кунда эса мамлакатимиз аҳолисининг 60 фоиздан зиёди ёшлардан иборат.\nЁшлар бунёдкорлик салоҳиятига эга бебаҳо ресурсдир. Аммо мазкур салмоқли қатлам юрт тақдири ва келажагини ҳал қилувчи катта кучга айланиши учун давлат, даставвал, уларни ижтимоий, маънавий ва моддий жиҳатдан қўллаб-қувватлаши, ўз ҳуқуқ ҳамда мажбуриятларини эркин рўёбга чиқариши, жамиятда муносиб ўрнини топишига қулай шароит яратиши керак эди. 1991 йилнинг бошларидаёқ (Эътибор беринг, ҳали мустақиллик эълон қилинмасдан!) Президентимизнинг бевосита ташаббуси билан “Ўзбекистон Республикасида ёшларга оид давлат сиёсатининг асослари тўғрисида”ги қонун лойиҳаси ишлаб чиқила бошланди ва у 1991 йил 20 ноябрда қабул қилинди. Мазкур Қонунни Ўзбекистон Республикасида ёшларга оид давлат сиёсатининг миллий концепцияси ҳамда айнан эртамиз эгалари манфаатларини ишончли ҳимоя қилишга қаратилган дастлабки ҳуқуқий ҳужжат, дейиш мумкин. Унда ёшлар бўйича давлат сиёсатининг мақсад ва тамойилларигина эмас, балки бугунги кун нуқтаи назаридан улар билан боғлиқ ўта принципиал масалалар ўз аксини топган. Иқтидорли ўғил-қизларни рағбатлантириш, ёшлар тадбиркорлигини қўллаб-қувватлаш, улар учун зарур ижтимоий хизматлар тизимини яратиш, ёш оилаларга ижтимоий ёрдам кўрсатиш, вояга етмаганлар, шунингдек, ёшлар қатламининг айрим тоифалари (ногиронлар, уй бекалари, Меҳрибонлик уйлари тарбияланувчилари, ўқувчилар, талабалар, ҳарбий хизматни ўтаб қайтган ёшлар)ни ижтимоий муҳофаза қилиш ана шулар жумласидандир.\nЁшларнинг ижтимоий ҳамда маънавий камол топиши учун шарт-шароит яратиб беришга қаратилган сиёсатнинг асосий моҳияти, шубҳасиз, Ўзбекистон Республикаси Конституциясида ўз ифодасини топган. Асосий Қонунимиз қабул қилинган куннинг эртасига — 1992 йил 9 декабрда Ўзбекистон Бола ҳуқуқлари тўғрисидаги халқаро конвенцияни ратификация қилди.\nБундан ташқари, йилларга ном беришда ҳам ёшларнинг манфаатлари алоҳида эътиборга олинаётир. Хусусан, 2000 йил “Соғлом авлод йили”, 2001 йил “Оналар ва болалар йили”, 2008 йил “Ёшлар йили”, 2010 йил “Баркамол авлод йили”, 2014 йил “Соғлом бола йили”, 2016 йил “Соғлом она ва бола йили”, деб эълон қилиниб, яхлит чора-тадбирлар дастурлари амалга оширилаётгани фикримиз тасдиғидир.\nЎзбекистон халқининг бош мақсадига айланган ҳеч кимдан кам бўлмайдиган баркамол авлодни вояга етказиш орзусини рўёбга чиқариш мақсадида мустақилликнинг илк кунлариданоқ юртимизда таълим тизимини тубдан ислоҳ этишга устувор аҳамият қаратилди. 1997 йилда ёшларга оид давлат сиёсати доирасида бир йўла иккита муҳим ҳужжат: “Таълим тўғрисида”ги Қонун ҳамда Кадрлар тайёрлаш миллий дастури қабул қилинди. Ўшандаёқ Юртбошимизнинг “вақти келиб мазкур дастур ижобий маънодаги “портлаш эффекти”га сабаб бўлади”, дея билдирган ишончи бугун ўзини тўла оқламоқда.\nАйни пайтда таълим соҳасига йўналтирилаётган йиллик харажатлар ялпи ички маҳсулотнинг 10-12 фоизини ташкил этаётир. Бинобарин, жаҳон тажрибасида бу кўрсаткич ўртача 6-7 фоизга тенг. Яна бир таъкид шуки, Ўзбекистон давлат бюджетининг қарийб 60 фоизи ижтимоий соҳага йўналтирадиган дунёдаги саноқли мамлакатлар сирасига киради. Асосийси, ушбу улкан сармоя ҳисобига юртимизда ҳар йили юзлаб таълим муассасалари — мактаб, коллеж ва лицейлар, олий ўқув юртлари қайта таъмирланиб, замонавий моддий-техника базасига эга бўлаяпти.\nРеспубликамизда интеллектуал ривожланган авлодни вояга етказиш учун барча шароит яратилган. Хўш, бундай юксак эътиборга ёшларнинг жавоби қандай? Буни мустақиллик фарзандлари нуфузли халқаро мусобақаларда кетма-кет эришаётган муваффақиятлар мисолида ҳам кўриш мумкин. Биргина мисол: охирги уч йил мобайнида улар халқаро фан олимпиадаларида 110 та медални қўлга киритди. Совриндор бўлган ёшларнинг 44 нафари қизлар экани янада қувонарлидир. Ваҳолонки, мустақилликнинг дастлабки йилларида дунёдаги нуфузли фан беллашувларида мамлакатимиздан бирорта ҳам ўқувчи иштирок этмаган.\nЎзбекистон ёшлари маданият ва санъат соҳасида ҳам салмоқли ютуқларни қўлга киритиб, ўзининг кимлиги ҳамда қандай буюк зотларнинг авлоди эканини намоён этаётганини фахр билан тилга оламиз. Агар мустақилликка қадар халқаро ижодий танловларда ҳар йили ёшларнинг бор-йўғи 3-4 нафар вакили қатнашган бўлса, охирги уч йилнинг ўзида Франция, Италия, Германия, Буюк Британия, Жанубий Корея, Голландия, Польша каби давлатларда ўтказилган танлов ва фестивалларда 530 нафар истеъдодли фарзандларимиз (уларнинг 240 нафарга яқини қиз болалар) совриндор бўлиб қайтди. Бу эса янгитдан яратилган мусиқа ва санъат таълими тизими ҳамда уни такомиллаштиришга қаратилган дастурлар ўз мевасини бераётганидан далолатдир.\nМамлакатимизда тубдан ислоҳ этилган таълим тизимининг энг катта ва аҳамиятли ютуғи ҳар бир болага 12 йиллик бепул умумий таълим олиш ҳуқуқининг давлат томонидан кафолатланиши бўлди. Дунёнинг кўпгина мамлакатларида ота-оналар фарзандларининг таълим-тарбияси учун оила бюджетидан катта миқдорда маблағ сарфлашга мажбур бўлаётган бир пайтда, юртимизда 9+3 схемаси бўйича бепул таълим тизими жорий этилгани, ҳатто молиявий-иқтисодий инқироз шароитида ҳам мактаб ва коллежлар қурилиши изчил давом эттирилгани, албатта, ҳар биримизда чексиз фахр ва ифтихор туйғусини уйғотади.\nОлий таълимда эришилган натижалар ҳам оз эмас. Истиқлол даврида юртимизда олий таълим муассасалари сони 2 баробарга кўпайиб, бугунги кунда 80 тани ташкил этмоқда. Уларнинг еттитаси нуфузли хорижий олий таълим муассасалари филиалларидир. Қолаверса, ёшларимизнинг минглаб иқтидорли вакиллари Жанубий Корея, Япония, Германия, Хитой, Буюк Британия, АҚШ, Франция ва бошқа мамлакатларнинг етакчи университетларида таълим олаяпти, бу эса уларнинг билим ҳамда малакасини оширишда кенг имкониятлар очиб бераётир.\nШижоати юксак, аҳди қатъий\nБолалар спорти юртимизда узлуксиз таълим тизимининг ажралмас қисмига айланди. Ўрни келганда, ёшлар орасида спортни оммалаштириш масаласи давлат сиёсатининг устувор йўналишларидан бири этиб белгиланганини алоҳида таъкидлаш жоиз. Соҳага эътибор ҳам шунга яраша. Болалар спортини ривожлантириш жамғармаси ташкил этилганидан буён 1 700 дан зиёд (мингдан ортиғи қишлоқ жойларда) янги спорт иншооти барпо этилди. Бунинг самараси ўлароқ, ҳозир юртимизда 2 миллион нафардан ортиқ ёшлар спортнинг 30 дан зиёд тури билан мунтазам шуғулланаяпти. Мазкур кўрсаткич 2003 йилдагига қараганда 1,5 баробар кўпдир.\nЎзбекистонда болалар спортини ривожлантириш ҳаракатининг асосий ташаббускори бўлган давлатимиз раҳбари ғояси асосида ўқувчи ва талаба-ёшлар ўртасида 2000 йилдан бошлаб дунёда ўхшаши бўлмаган уч босқичли — “Умид ниҳоллари”, “Баркамол авлод” ва Универсиада спорт мусобақаларини ўтказиш йўлга қўйилди.\nЮртбошимизнинг “Маррани ҳамиша баланд олиб, билимга, изланиш ва ўрганишга интилиб яшанг, ҳеч қачон бўш келманг, азиз болаларим!” деган даъватидан куч олаётган ёшларимиз ушбу “кичик Олимпиада”лар туфайли спорт майдонларида ҳавас қилса арзигулик натижаларга эришишаётир. 2012 — 2015 йилларда салкам 2 минг нафар ёш спортчи нуфузли халқаро турнирларда Ватанимиз шаънини муносиб ҳимоя қилгани ортиқча изоҳга ўрин қолдирмайди.\nПрезидентимизнинг 2014 йил 6 февралдаги “Ўзбекистон Республикасида ёшларга оид давлат сиёсатини амалга оширишга қаратилган қўшимча чора-тадбирлар тўғрисида”ги қарори эртамиз эгаларининг жамиятда ўз ўрнини топишида навбатдаги муҳим қадам бўлди.\nАйтиш керакки, давлат аҳамиятидаги бундай дастурларни ишлаб чиқиш ва қабул қилиш тажрибасининг ўзига хослиги мазкур жараёнда давлат ва нодавлат ташкилотлари ўз ижтимоий ташаббус ва лойиҳалари орқали фаол иштирок этиши, яъни ижтимоий шериклик асосида ҳамкорлик қилишидадир.\nЁшларга оид давлат сиёсатини амалга оширишда мамлакатимизда ёшлар масаласи билан шуғулланувчи энг йирик нодавлат нотижорат ташкилоти — “Камолот” ёшлар ижтимоий ҳаракатининг ўз ўрни бор.\nҲозирги кунда Ҳаракат ўз атрофида 14 ёшдан 30 ёшгача бўлган 4 миллиондан ортиқ йигит-қизни бирлаштирган. Ташкилот тизимида “Камалак” болалар ташкилоти (10 ёшдан 14 ёшгача бўлган 2 миллион нафарга яқин аъзоси бор), шунингдек, таълим муассасалари ва меҳнат жамоаларида ташкил этилган 15 минг 600 дан ортиқ бошланғич ташкилот мавжуд.\n“Камолот” ёшлар ижтимоий ҳаракати демократик ҳуқуқий давлат қуриш ва фуқаролик жамиятини шакллантириш жараёнида ёшларнинг фаол иштирокини кучайтириш, мустақил фикрлайдиган, ўз ҳаётий позицияси ва мустаҳкам эътиқодга эга бўлган авлодни тарбиялаш, ёшлар ўртасида тадбиркорликни ривожлантириш ва уларнинг бандлигини таъминлаш, иқтидор соҳибларини қўллаб-қувватлаш, спортни ривожлантириш ва ўсиб келаётган ёш авлод ўртасида соғлом турмуш тарзини шакллантириш каби муҳим йўналишларда фаолият олиб бормоқда. Санаб ўтилган ушбу барча йўналишни жамласак, ёшларга оид давлат сиёсатининг яхлит концепцияси келиб чиқади.\nҲаракат бир қатор давлат ва нодавлат ташкилотлар билан ижтимоий шерикликда ёшлар учун юзлаб керакли ҳамда қизиқарли лойиҳаларни амалга ошириб келаётир. Келинг, улардан айримларига тўхталиб ўтсак.\nОхирги беш йил мобайнида Ҳаракатнинг биргина ижтимоий-ҳуқуқий соҳадаги лойиҳалари салмоғи 5, иштирокчилар сони 8, ижтимоий ҳамкорлари сони эса 2 баробарга кўпайди. Мактаб ўқувчилари ўртасидаги “Ҳуқуқ билимдонлари”, лицей ва коллеж ўқувчилари ўртасидаги “Сиз қонунни биласизми?” ҳамда талабаларнинг “Тафаккур синовлари” республика кўрик-танловлари доирасида бугунги Ўзбекистон ёшлари мамлакатни демократик янгилаш, қолаверса, ўз ҳаётига дахлдор қонун лойиҳалари муҳокамасида бевосита иштирок этиб, фикр ва мулоҳазаларини билдириш имкониятига эга эканликларини амалда намоён этишмоқда.\nБу борада Олий Мажлис Қонунчилик палатаси ва Сенати, парламентнинг инсон ҳуқуқлари бўйича вакили (Омбудсман), Инсон ҳуқуқлари бўйича миллий марказ билан яқиндан ҳамкорлик алоқалари ўрнатилган. Шу кунгача ёшлар 10 га яқин қонун лойиҳаси муҳокамасига фаол жалб этилиб, улардан қарийб 500 дан зиёд конструктив таклифлар олинди.\nДунёнинг айрим давлатларида нотинчлик ҳукм сураётган, ижтимоий талафот, қарама-қаршиликлар давом этаётган ҳозирги таҳликали замонда ёшларда Ватанимиз хавфсизлигини таъминлаш учун масъулиятни кучайтириш, ватанпарварлик ҳисси ҳамда ҳарбий-ҳуқуқий билимларини мустаҳкамлашга қаратилган лойиҳаларимиз — “Ёш чегарачи”, “Шунқорлар”, “Ёш қутқарувчи” мусобақаларининг аҳамияти янада ортмоқда. Қувонарлиси, ўтган йиллар давомида “Шунқорлар” ҳарбий-спорт мусобақаларида иштирок этган 3,5 миллиондан ортиқ ёшларнинг бир қанчаси ҳозирги кунда ҳуқуқни муҳофаза қилиш идоралари тизимида хизмат қилмоқда.\nЁшларни ижтимоий қўллаб-қувватлаш, тадбиркорлик фаолиятига жалб этиш бўйича ҳам бир қатор лойиҳалар самарали ўтказилмоқда. Хусусан, “Ёш тадбиркор — юртга мададкор” ҳамда “Менинг бизнес ғоям” танловлари орқали ҳар йили кўплаб йигит-қизлар ўз бизнесини бошлаш ёки кенгайтириш учун имтиёзли банк кредитларини олишга муяссар бўлаяпти. 2015 йилнинг ўзида “Менинг бизнес ғоям” лойиҳасида иштирок этган 156 минг нафар битирувчидан 488 нафарига умумий қиймати 4 миллиард сўм миқдорда имтиёзли кредит олиш ҳуқуқини берувчи тавсияномалар топширилди. Ёш тадбиркорлар ҳуқуқий ва ташкилий масалаларда малакали маслаҳат олишида кўмаклашиш мақсадида Ҳаракатнинг ҳудудий Кенгашлари қошида 76 та “Ёш тадбиркор” консультатив маркази фаолияти йўлга қўйилган.\n2014 йилдан бошлаб республикамиз бўйлаб “Камолот” уйлари барпо этилиб, мамлакат ижтимоий-сиёсий ҳаётида фаол иштирок этиб келаётган ёшлар оилаларига имтиёзли ипотека кредитлари эвазига берилаяпти. Жумладан, 2014 йилда фойдаланишга топширилган 57 та “Камолот” уйига 2 082 та ёш оила кўчиб кирди.\nМустақил ҳаётга қадам қўяётган ўғил-қизларга келгуси фаолиятида асқатадиган янги билим ва кўникмаларни олишга кўмаклашиш мақсадида Ҳаракатнинг маҳаллий кенгашлари қошида 96 та “Ёшлар ижтимоий хизматлари маркази” ташкил қилинди. Уларда фаолият кўрсатаётган 316 та тўгаракда ҳар йили олис туман, қишлоқ ва овуллардаги 80 минг нафар ўғил-қиз бепул ўқитилмоқда.\n“Биз буюк юрт фарзандларимиз!” шиори остидаги ёшлар фестиваллари, “Юрт келажаги” иқтидорли ёшлар танлови, “Камалак юлдузлари” болалар ижодиёти фестивали, “Биз соғлом турмуш тарзи тарафдоримиз!” шиори остидаги саломатлик ҳаракати, “Kamolot-TUR” ёшлар веломарафони, бадиий гимнастика бўйича “Камолот” ғунчалари”, “Камолот” шахмат тахтаси” очиқ турнирлари каби тадбирлар доирасида йигит-қизларнинг истеъдодини кашф этиш, уларни ҳар томонлама қўллаб-қувватлашга алоҳида эътибор қаратилаётир.\nЁшлар томонидан катта қизиқиш билан кутиб олинган лойиҳалардан бири “Камолот” кутубхонаси”дир. Уларда китобхонлик маданиятини янада оширишга қаратилган мазкур лойиҳа доирасида ўзбек ва жаҳон адабиётининг 100 та энг сара намунаси Ҳаракат томонидан чоп этилаяпти. Бу асарлар ҳар бир ҳудудда ташкил этилган “Камолот” китоб дўконлари орқали ўқувчилар қўлига етиб бормоқда. Жорий йилда ушбу сара асарлар асосида онлайн викториналарнинг ўтказилиши ушбу лойиҳанинг янада оммалашишига хизмат қилади.\nБуюк келажак сари дадил одимлаётган жамиятдаги ислоҳотлар ва янгиланишлар юксак интеллектуал салоҳиятга эга, ғайратли, фаол аҳоли қатламига таянади. Туб янгиланишлар жараёнини бошидан кечираётган мамлакатимизда ана шундай маънавий, ижтимоий воқелик қадриятга айланганини ва Ўзбекистон ёшларга оид давлат сиёсатини амалга оширишда дунёга ибрат бўладиган тажриба тўплаганини халқаро ҳамжамият кўриб, кузатиб турибди.\nПрезидентимиз 2014 йилда Самарқандда бўлиб ўтган “Ўрта асрлар Шарқ алломалари ва мутафаккирларининг тарихий мероси, унинг замонавий цивилизация ривожидаги роли ва аҳамияти” мавзуидаги халқаро конференциянинг очилиш маросимидаги нутқида “Мен ёшларимизга мурожаат қилар эканман, уларга доимо: “Биз буюк аждодларимиз билан фахрланишимиз, ғурурланишимиз керак”, деб айтаман. Айни вақтда “Фақат ғурурланишнинг ўзи етарли эмас, келинглар, ўзимиз ҳам, худди улар каби, мана шу бебаҳо меросга ўз ҳиссамизни қўшайлик!” деб такрорлайман”, дея таъкидлаган эди. Ана шу эзгу даъват Ўзбекистонимиздаги миллионлаб ёшларни доимо юксак марралар сари дадил қадам ташлашга ундайди. Уларда юрт равнақига дахлдорлик туйғуларини янада кучайтиради. Бу, ўз навбатида, мустақил Ватанимизни ҳар томонлама энг ривожланган мамлакатлар қаторидан жой эгаллашида муҳим асос бўлиб хизмат қилади.\n«Камолот» ёшлар ижтимоий ҳаракати Марказий кенгаши раиси.\nМазкур рукндаги бошқа мақолалар: « Маҳаллий мутахассислар кўмагида\tУлуғ неъмат »


Фарғонада 1000 ва 5000 сўмлик купюраларни қалбакилаштирганлар жазога тортилди / Ўзбекистон янгиликлари, энг сўнгги хабарлар\nЖАМИЯТ 0 Шархлар 3593 кўрилди\nФарғонада 1000 ва 5000 сўмлик купюраларни қалбакилаштирганлар жазога тортилди\nФарғона вилоятининг Данғара туманида яшовчи фуқаролардан қалбаки пул муомаласи билан боғлиқ ҳолатлар бўйича мурожаатлар келиб тушган. Ички ишлар органлари томонидан зарур чора-тадбирлар режаси ишлаб чиқилиб, суриштирув-қидирув ишлари олиб борилди.\nТадбирлар давомида Учкўприк туманида яшовчи Достон Абдусаломов ва Фаррух Мамажонов гумон қилинувчи тариқасида суриштирувга жалб этилди. Достон Абдусаломовнинг хонадони кўздан кечирилганда у ердан қалбаки 1000 ва 5000 сўмлик купюраларни ясашда ишлатилган ноутбук, рангли принтер, турли бўёқлар ва катта миқдордаги қалбаки пуллар топилди, хабар қилади ИИВ матбуот хизмати.\nМазкур ҳолат юўйича жиноят иши қўзғатилиб, иш судга оширилди. Суд қарорига кўра, миллий валютани сохталаштирган, уни ясаш, ўтказиш каби қатор жиноятларни содир этган айбдорларга тегишли жазо тайинланди.


Ўзбекистон ҳудудига кўп миқдорда ўқ дорилар олиб кираётган шахс ушланди 21-10-2021, 10:40 | Zamin.uz\nЎзбекистон ҳудудига кўп миқдорда ўқ дорилар олиб кираётган шахс ушланди\nФото: Қорақалпоғистон Республикаси божхона бошқармаси\nБожхоначилар “Қорақалпоғистон” темир йўл станциясида ўқ-дориларни фош этишди. Амалдаги тартиб-қоидаларга кўра, жисмоний шахслар томонидан Ўзбекистон Республикаси ҳудудига ўқотар қуроллар ва ўқ-дориларни олиб кириш мумкин эмас. Божхона ходимлари томонидан бу каби салбий ҳолатларни олдини олиш йўналишида қатор чора-тадбирлар амалга оширилмоқда.\n“Қорақалпоғистон” темир йўл станциясида 324-сонли “Волгоград-Тошкент” йўловчи поездида ҳаракатланаётган фуқаро Қ.У.нинг ҳаракатлари божхона ходимларида шубҳа уйғотди. У жойлашган вагон купеси божхона назоратидан ўтказилиши давомида ёстиқ ичига 75 дона ов милтиғи гильзалари ва 5 кг дробларни яширган ҳолда юртимизга олиб кираётгани аниқланди.\nҚорақалпоғистон Республикаси божхона бошқармаси катта инспектори, божхона хизмати капитани Женисбай Сапарбаевнинг маълум қилишича, ҳозирда мазкур ҳолат юзасидан божхона текширувлари давом эттирилмоқда. «Замин» янгиликларини «Вконтакти»да кузатиб боринг\nЯнгиликлар » Жамият » Ўзбекистон ҳудудига кўп миқдорда ўқ дорилар олиб кираётган шахс ушланди


Даврон Ҳотам: "Шоирлик Зулмга қарши яшамоқликдир"\n"Шоир билан суҳбат" дастури меҳмони ўшлик шоир, "Хиргойи" ва "Кўнгилга йўл" китоблари муаллифи Даврон Ҳотам.\nЖуда юрагимни ғашлатаётган¸\nҚаердан қоронғу гаплашаётган¸\nМавҳум кўчаларда дайдийди кўнгил¸\nКим у кўчларимни талашаëтган?\nСоҳибсиз итмидим ëғилар тошлар,\nË ношуд савдогар, сув текин ёшлар¸\nËмонлар кўлида ëлғон сузаман,\nСув пари - каламуш ғажилай бошлар.\nИшқман деб алдайди, аврайди ҳислар,\nИблис қўшиғига шўнғиб кетаман,\nМуҳаббат ҳақида шеърлар ëзаман,\nШеърлардан туғилар ногирон ҳислар.\nТуманлар боғлайди кўзимга рўмол,\nСўнг ҳавас ҳавасманд ўйин бошлайди,\nВақт эса умримни бурда бурдалаб,\nСуягим бир четга отиб ташлайди.\nШошма, сен кимсан юрагим ғашлатаëтган,\nБилдирмай ичимда гаплашаëтган.\nЗулматда англанмас, ким келаётган,\nОзодлик: Даврон Қирғизистонда ўсиб келаëтган ëш, умидли, келажаги порлоқ шоирлардансиз. Биринчи анъанавий саволим қуйидагича: шоирлик сиз учун нима?\n- Ўзим ҳам шу нарсани ўйлаяпман. Шоирлик нима у? Чиройли сатрлар ëзишми, чиройли ташбеҳлар топишми? Нима у? Ўзимча ўйладимки, шоирлик хоҳ сен бирорта сатр ëз, хоҳ ëзма гўзалликдан завқлана билишлик. Бу дунëни, одамлардан гўзаликкни излаб топа олишлик, зулматга қарши, зулмга қарши тура олишлик, яшай олишлик, айтганингдай яшаш, яшаганингдай айтишлик менимча шоирлик бўлса керак.\nОзодлик: Ҳамма замонларда шоирларга шоирлар айтганидай яшаш осон бўлган эмас. Бугунги кунда сиз қандай яшаяпсиз бундай принциплар билан?\n- Бугунги кунда иложи борича айтмасликка ҳаракат қилиб яшаяпмиз. Чунки боя айтганимдай айтдингми, ана шундай яша. Яшаяпсанми, қандай яшаëтган бўлсанг, ана шундай айт деб айтаяпман ўзим. Бугун, нима десам бўлади, нима қилишни, қандай қилиб курашишни билмаëтган одам сифатида яшаяпман деб ўйлайман. Яъни қилаëтган курашларим тор доирага, ички тортишувларга, ўзим билан ўзим курашишга ëки бир атрофдагиларга далда беришга – мана шуларгагина сарфланаяпти.\nОзодлик: Кураш деганда нимани назарда тутаяпсиз?\n- Кураш мана бундай нарса десам мен бугун алдаëтган бўламан. Чунки курашнинг шакллари шахсан ўзимда доимо ҳар хил алмашиб туради. Шавкат Раҳмон айтганидай “Ўлдир, ичингдаги хоинни ўлдир”. Бу ҳам бор. Ëки бошқаси ҳам. Ҳамма кураш турлари менда жуда ҳам ўзгариб туради. Шунинг учун мен “Мана бундай деяпман” деб ақллилик қилсам, бироз ëлғон бўлади. Мен айтмоқчи бўлаëтган нарса шуки: атрофга қарайман мазлумни кўраман, атрофга қарайман золимнинг шод-хуррам юрганини кўраман. Мана шундай пайтларда ичимда мен туғилади. Ана шундай пайтларда чорасиз қолади инсон. Чорасизлик ичида сабрга чақиришми ўзимни ўзим.\nБир каттанинг дегани\nОқни оқ, қорани демагин қора,\nҲар не ҳам нисбийдур, ҳар ранг ўзгарар,\nШоҳлар ўзгаради, кўчгай идора,\nБугун тун, эртага қора жилвагар.\nБўлмаса муттаҳам ëлғончи зотсан,\nРанглар ўзи сени айлагай пора,\nСен рангин дунëга бутунлай ëтсан.\nОқ оппоқ бўлгунча, индама!\n"Ўзбек адабиётида мухлис муаммоси бор"\nОзодлик: Бизни сизнинг ўзбек адабиëтига муносабатингиз қизиқтиради. Мен Ўзбекистондаги, Қирғизистондаги ëки хориждаги ўзбек адабиëти деб айтаëтганим йўқ. Мен умумий катта ўзбек адабиëтини назарда тутаяпман. Шеърият мухлисини, адабиëт мухлисини қондира олаяптими? Унинг талабларига жавоб бера оляаптими? Унинг ҳисларини жунбушга келтира олаяптими?\n- Биласизми бугунги кунда ўзбек адабиëтида шеъриятнинг ëки адабиëтнинг ҳар бир йўналиши, ҳар бир шакли бор деб ўйлайман у қандай мавқедалиги, қандай мазмундалигидан қатъий назар. Менимча, ҳар бир шакл, ҳар бир кўриниши мавжуд адабиëтнинг. Аммо битта масалаки, тепадан қарамасдан пастдан қарайдиган бўлсак, ” ўзбек адабиëти” деган калиманинг олдига “ўзбек адабиëти мухлислари” деган калимани қўшадиган бўлсак, ана шунда муаммо пайдо бўлади. Ана шунда қандайдир ўртада узилиш, бўшлиқ пайдо бўлади деб ўйлайман. Чунки умуман ўзбеклар ичида, мени кечиришсин, адабиëтга бўлган қизиқиш, менимча, анча суст.\nБалки бу бутун дунëда бўлаëтган бир ҳодисадир. Лекин менинг назаримда ўзбек адабиëтидаги мухлислар масаласи менимча жуда ҳам сустроқ.\nАдабиëтга келадиган бўлсак, бир пайтлар талабаларга дарс берардим. Ана шундаги кузатувим бўйича қарайдиган бўлсак, биз кўпроқ 80-йилларга қайтиб, 80-йиллар адабиëти билан, 80-йиллар шеърияти билан кўпроқ озиқланаяпмиз бугунги кунда. Нимагалигини билмадим. Балки 80-йилларнинг руҳияти энди бизнинг руҳиятимизга кўчаëтгандир ëки 80-йилларда ҳис қилинган шоирлар айтган фикрларни биз энди кўнглимиздан кечираëтганлигимиз учундир.\nКейинги 90-йиллардаги модерн адабиëт, янги услублари, кўнгил шеърияти деймизм,и мана шу шаклларга келадиган бўлсак, албатта Фахриëр, Абдували Қутбиддин каби жуда ҳам забардаст шоирлар бор. Аммо шакл биринчи ўринга чиқиб қолганиданми ëки бошқа бир ғарбга тақлиднинг кўр-кўрона кучаяëтганиданми, баъзида кўнглим тўлмайди. Чунки дарднинг йўқлиги, ягона дард йўқ. Шаклбозликка уриниш, қандайдир янгича бир нарсаларга, шаклларга интилиш ҳодисалари кўп. Балки бу ҳам вақтинчадир.\nЎзбек адабиëтидаги сиëсий шеъриятни оладиган бўлсак... Қайсидир сиëсий шеърларни ëзаëтган шоирларимизнинг шеъриятини кўрадиган бўлсак, уларнинг шеърияти вақтинчалик эканлигини ëки тор бир доирага мосланганлигини, умуман адабиëт бўлиб санъат даражасига чиқмаганлигини кўришимиз мумкин. Лекин шундай бўлса ҳам ўзбек адабиëти бошқа қардош халқларимизнинг шеърияти олдида жуда ҳам қадрли ва жуда ҳам кучли деб ўйлайман.\nСен баҳор тонгига ўхшайсан,\nНигоҳинг уятчанг, ҳаёли.\nОқ булут рўмолинг ўрайсан,\nСен ҳали маъсума, иболи.\nСен яшил рангдаги тушимсан,\nҚуëшга нур берган ҳаëлим,\nМайсалар шароби ëшимсан,\nШабнамга айланган аёлим.\nГўзаллик чиндан ҳам оламни қутқарадими?\nОзодлик: Даврон, сиз ўзбек адабиëтида мухлис муаммоси бор дедингиз. Жаҳонда адабиëт ривожини кузатиб бораëтган одам сифатида айтишим мумкинки, Европада, Америкада адабиëтга қайтиш жараëни узоқ йиллар аввал бошланган. Европа давлатларида 3-4 қаватли китоб магазинлари бор. Жуда катта кўчалар бор икки-уч қаватли китоб дўконларидан иборат. Шундан келиб чиқиб айтадиган бўлсак, балки ўзбек ижодкорлари мухлиснинг кўнглига йўл топа олмаëтгандир, мухлис талаб қилаëтган сўзни айта олмаëтгандир?\n- Бу ҳам тўғри. Ҳамма ўзининг молининг, сўзининг ўтишини яхши кўради. Чиндан ҳам бугун шундай. Агар кимнингдир юрагини жизиллата олсангиз, бугун интернет, радио, телевидение жуда ҳам оммалашган. Агар кузатадиган бўлсак, ростдан ҳам ëшлар, кўпроқ омма ҳақида гапирадиган бўлсак, омма эшитиб маза қилаëтган шеърлар ëки “Фалочани ўқидингми?” деяëтган асарлар йўқ эмас. Фақат одамнинг ачинадигани биз дангаса, ялқов бўлиб кетаяпмизда. Ҳатто адабиëтда ҳам енгилига, бизнинг бошимизни оғритмайдиган, кўп ҳам ақл ишлатишимизга мажбур қилмайдиган нарсаларга қараб кетаяпти деб ўйлайман кўпчиликни.\n- Ким билади балки бу тобора инсоннинг ялқовлашиб бораëтгани, ижтимоий соҳада ҳам, бошқа соҳада ҳам енгил ҳаëтга интилаëтгани ëки оддий телевизорнинг мурувватини бурашга эриниб қолганида узоқдан бошқариш мосламалари чиққандан кейин, балки шудир. Балки бугун қоринни тўйғазиш учун ҳаракат қилаëтган, қаердан қайси пулни топсам экан, бу уйни қандай қилиб қурсам экан деб оғриëтган бошни яна қайтиб қийнашга, яна қандайдир қаҳрамонларга, қандайдир лирик қаҳрамонларга, қандайдир сиëсий қаҳрамонларга бошини оғриитшни истамаëтганидадир балки.\nОзодлик: Гўзаллик оламни қутқаради, деган эски гап бор. Агар шеъриятни гўзаллик оламининг бир ғунчаси деб қабул қила оладиган бўлсак, сиз шу гапга ишонасизми? Менга баъзан эриш туюладида бу гап. Мана мен шеър ўқимадим. Яшаяпман.\n- Бу ҳам ҳақли савол. Мана қанча авлод пайдо бўлдики, китоб кўрмаган. Шундай бир авлод пайдо бўлдики, шеърни бугун фақат севгилисига СМС ëзиш учунгина газетадан шеър топади. Мана шундай бир авлод пайдо бўлди. Булар яшаяпти деб ўйлаймиз.\nЛекинг менинг ўйлашимча, олам жуда кенг, дунë гўзал. Ҳамма яшаяпти, ҳамманинг ўзининг дарди бор, ғами бор, лекин “дунëни гўзаллик қутқаради” дер эканмиз, биз қаëққа қараб кетаëтганимизни қачон ҳис қиламиз, қачон дунëни қутқаришга зарурат борлигини ҳис қиламиз ëки кичик дунë, кичик олам бўлган ўзимизни қачон қутқариш керак бўлади, ана шу пайтда масалан ким нимадан нажот истайди? Кимдир ўша гўзалликка, гўзалликни нимадан топади? Балки адабиëтдан топар, балки илоҳий китоблардан топар, балки эътиқодидан топар.\nЛекин барибир инсоннинг нимагадир ишониши, нимагадир таяниши, руҳиятини нима биландир озиқлантириши менимча жуда ҳам муҳим масала. Айтайлик кимдир эътиқод, имон ëки диний илмлар билан ўзининг руҳини озиқлантираяпти. Бу ҳам зўр. Кимдир адабиëт билан, кимдир бошқа санъат турлари билан. Бу ҳам зўр. Лекин афсуски бугун биз руҳимизни ана шу айтаëтганимиз китоб ушламаган инсонлар, ëш авлодлар руҳини нима билан тўйинтираяпти, нима билан озиқлантираяпти? Бу руҳ ниманинг ҳисобига ўсаяпти, ниманинг ҳисобига яшаяпти? Моддиятнингми? Менимча, мана шуни ўйлаб кўриш керак.\nШеър ëзилмас анчадан буëн,\nХиралашиб қолган туйғулар,\nДунë аниқ сонлардек аëн,\nКўнгил саҳро, ташна оҳулар.\nИстеъфога чиқдими севги,\nТужжор бўлди бойиди қуëн,\nШеър ким бўпти йўқ унинг тенги.\nШеър ëзолмай анчадан буëн,\nОввораман қорин дардида,\nКўнгил йиғлар бу қандай замон,\nКирландим-ку дунë гардида.\nШиддат билан оқмоқда дунë,\nОқмоқдамиз беному нишон,\nҚутқарсангчи муҳаббат, зиë,\nСевги йўқдир анчадан буëн.\nШоирлар нега севги, муҳаббат ҳақида кўп ёзишади?\nОзодлик: Умуман шоирлар севги ҳақида жуда кўп ëзишади. Шоир нимага фақат севги ҳақида ëзади? Сермуҳаббатлигиданми?\n- Жуда ҳам қизиқ савол экан. Билмадим, шоирлар мана бу учун ëзади деб сизга айта олмайман. Ҳатто ўзим ҳам севги ҳақида мана бу учун ëзаман деб аниқ бир нарса айта олмаслигим мумкин, лекин мулоҳазаларимни ўртага ташлашим мумкин албатта. Инсоннинг, хусусан кўпроқ ëшларнинг қалбини қитиқлайдиган, қалбини уйғотадиган, кўнглини бошқача қиладиган нарса бу севги. Қачонки ана шу севги кўнгилга илашаркан, у қандай шаклда бўлсин, кимга нисбатан бўлсин, менимча мана шу туйғугина кўнгилни биринчи марта уйғотадиган туйғу деб ўйлайман-да.\nЎз ўзидан жуда кўп ëшлар мана шу туйғусини шаклга солишни, мана шу туйғусини кўришни хоҳлайди, менимча. Уринишлар натижасида кимдир яхшигина шоир бўлиб қолиши мумкин. Хусусан менинг ҳам шеъриятга кириб келишимга биринчи сабаб, менимча, балки севги бўлгандир. Мен билмайман бу ахмоқлигимми ë бошқами.\nАслида менинг опам менинг устозим бўлади. Яхшигина чиройли шеърлар ëзарди. Мен ҳавас қилардим. Телевидениедан келиб интервюлар олиб, кўрсатувлар тайëрлашганда мен ҳам шеър ëзишга ҳаракат қилганман. Ўхшамаган. Шунда Худодан сўраганманки, “Худойим мен ҳам шеър ëзайин, шеърга ўхшаган бир нарса ëзайин”. Кейинчалик шеърга ўхшаган нарсалар ëза бошладим. Кейин билмадим ахмоқлигимданми Худодан сўрадимки, “Эй Худо менга бир муҳаббат бергинки, бу муҳаббар армон бўлсин менга. Шундай армон бўлсинки, юрагимда қолсин” деб дуо қилибман. Билмадим, бу яхшиликками ëмонликками, лекин шундай бўлди ҳам. Ана шу пайтларда армон бўлиш, армон бўлгандан кейинги пайтларда жуда кўп шеърлар ëзилди.\nХазонрезда ëзай шеър,\nСариқ барглар ҳақида,\nСариқ дардлар ҳақида,\nСариқ девлар ҳақида.\nҚиш қўйнида ëзай шеър,\nСовуқ ейиш ҳақида,\nСовуқ севиш ҳақида,\nСовуқ ўлиш ҳақида.\nКўкламга чиқолсам гар,\nКўм-кўк осмон ҳақида,\nКўп-кўп ëлғон ҳақида,\nËзай Ойхон ҳақида.\nКейин недир кутаман,\nКелмасмикан сариқ дев,\nЮтмасмикан совуқ дев,\nЮпатаман, ëлғон дев,\nСаратонда шеър ёзилмайди.\nШоир Даврон Ҳотам билан суҳбат


Damas ва юк машинаси тўқнашуви натижасида 3 киши ҳалок бўлди - UzNews.uz\nDamas ва юк машинаси тўқнашуви натижасида 3 киши ҳалок бўлди\nDamas ҳайдовчиси машинанинг олд ойнасидан қарама-қарши йўлга чиқиб кетиб, воқеа жойида, қолган 2та йўловчи эса касалхонада вафот этди.\n2019 йил 29 август куни соат 17:30ларда Наманган вилоятида 52 ёшли А.А.бошқарувидаги “Damas” русумли автомашинаси “Тегирмон” МФЙ ҳудудидан ўтувчи “Учқўрғон-Хақулобод” йўлида 24 ёшли С.М. бошқарувидаги “Isuzu” русумли юк автомашинаси билан тўқнашув содир этган. Бу ҳақида ИИВ Жамоатчилик ва ОАВ билан алоқалар бошқармаси хабар бермоқда.\nМаълумотларга кўра, “Damas”ҳайдовчиси автомашинани ҳайдаб кетаётиб, бошқарувни эплай олмай, йўлнинг қарама-қарши томонига ағдарилган вақтида шу йўналишда ҳаракатланиб келаётган юк машинаси билан автоҳалокат содир этган.\nНатижада “Damas” автомашинасининг ҳайдовчиси А.А. жароҳат олиб воқеа жойида, унинг икки нафар йўловчилари эса касалхонага олиб келинганида вафот этган.\n“Маҳалла” хайрия жамоат фонди раиси Олий Мажлис Сенати аъзоси бўлди\n24 январ, 11:44\nЙПХ ходимлари қачондан бошлаб боди-камерадан фойдаланишлари маълум бўлди


Туркия Ироқнинг норозилигида учинчи томоннинг таъсирини кўрди\n16:24 / 07.12.2015\nТуркия ташқи ишлар вазири Мавлуд Човушўғлининг фикрича, Ироқ ҳукуматининг мамлакат ҳудудига Туркия қўшинларининг киритилишига норозилик билдиришида учинчи томоннинг таъсири бор. Бу ҳақда у 24 телеканалига берган интервьюсида маълум қилди.\nВазир қайси давлатларни назарда тутганини аниқ айтмади.\nЧовушўғлининг фикрича, Ироққа Туркия қўшинларининг юборилишига сабаб “яхши маълум: машғулот ва маслаҳат”. Унинг таъкидлашича, Ироқ бош вазири Ҳайдар ал-Абадийнинг ўзи Туркиядан бир неча бора ИШИДга қарши ёрдам сўраган.\nТуркия қўшинлари Ироққа 4 декабрь куни кирди. Reuters агентлигининг маълум қилишича, ҳарбий қисмлар мамлакат шимолига, Мўсул шаҳрига ташланган. Қўшилманинг таркиби 150 ҳарбий хизматчи ва 20-25 танкдан иборатлиги айтилмоқда.


Хориж экспертлари: Ўзбекистон - Буюк Ипак йўли юрагидаги бриллиант » "Kattaqo'rgon haqiqati" газетаси\nXarita: Демонстрационный сайт » Siyosat » Хориж экспертлари: Ўзбекистон - Буюк Ипак йўли юрагидаги бриллиант\nХориж экспертлари: Ўзбекистон - Буюк Ипак йўли юрагидаги бриллиант\n31 октябрь, 2019 0 172\nInternational Policy Digest экспертларининг фикрича, Ўзбекистон ривожланган саноат соҳаларига эга, яхши диверсифицион (захира имконияти кўп) иқтисодиёт, озиқ-овқат ва текстиль саноати, қазилма бойликлари, хом ашё ресурсларига эга бўлган улкан салоҳиятли мамлакат.\nШунингдек, Марказий Осиёдаги энг кўп сонли ва энг ёш аҳоли, шу билан бирга юқори даражали таълимга эга. Қолаверса, нафақат сармоядорларни, балки хорижий йирик давлатларни ҳам жалб этадиган Хитой, Россия, Европа ва Яқин Шарқ ўртасида стратегик аҳамиятли ҳудудда жойлашган.\nМутахассисларнинг фикрича, бугун Ўзбекистон Марказий Осиёнинг порлаётган юлдузига айланмоқда. Бу юртди 50 миллиард долларлик иқтисод 2018 йилда 6 фоизга кўтарилди. Халқаро Валюта жамғармаси Ўзбекистон иқтисодиётининг яқин йилларда 8 фоизга кўтарилишини тахмин қилмоқда.\nТўғридан-тўғри хорижий инвестициялар 2019 йилнинг биринчи ярмида ўтган йилга нисбатан 4 баробарга, шу даврда рўйхатдан ўтган ташкилотлар сони 2 баробарга кўпайди. Табиийки, буларнинг барчаси Doing Business Жаҳон банки рўйхатида акс этди.\nЎзбекистон 2012 йилдан буён дунё давлатлари орасида 90 поғона юқорилади ва жорий йилда 76-ўринни эгаллади.\nМамлакатда кўплаб истиқболли лойиҳалар амалга оширилмоқда. Саноат боғи, савдо маркази, бизнес маркази, ресторан ва турар-жой масканларини ўз ичига олган 1,7 миллиард долларлик халқаро ишбилармон ва молия маркази барпо этилмоқда. Шунингдек, Хитой ва Россия билан ҳамкорликда амалга оширилаётган истиқболли инфратузилма лойиҳалари устида ишлар олиб борилмоқда.\nСезиларли даражада яхшиланган инсон ҳуқуқлари сояси остида Тошкентнинг Европа ва АҚШ билан алоқалари ижобий ривожланмоқда. Инсон ҳуқуқлари ҳимояси соҳасидаги тараққиёт, ғарбий сармоячилар (инвесторлар) учун йўл очмоқда. Умуман олганда, Ўзбекистон жуда қисқа вақт ичида ўлкан йўлни босиб ўтди ва жаҳон иқтисодиётида самарали қайта тикланишнинг (реинтеграциянинг) муваффақиятли намунаси бўла олади.


Почеттино Куманнинг орзусини армонга айлантирмоқчи\n25 январь, 2021, 13:35\nТеглар:Маурисио Почеттино | Рональд Куман\nРональд Куман “Барселона”ни қабул қилиб олганидан бери жамоага “Манчестер сити” ҳимоячиси Эрик Гарсияни олиб келишни орзу қилмоқда. Клуб хўжайинлари молиявий инқироз туфайли бу трансферни амалга ошира олмаяпти ва испаниялик ҳимоячини эркин агентга айланишини кутмоқда.\nБундан ПСЖни қайта қуришга киришган Маурисио Почеттино унумли фойдаланиб қолмоқчи. Парижликлар айни пайтда Гарсия трансфери бўйича “Манчестер Сити” билан музокарани бошлади ва улар сўраётган суммани беришга тайёр.\nҲозир Гарсиянинг ўзини ПСЖга ўтишга кўндириш энг асосий масала бўлиб қолмоқда. Чунки 19 ёшли ҳимоячи ўзини тарбиялаган “Барселона”га қайтмоқчи эканини билдирган. Шунинг учун парижликлар унга шахсий шартнома масаласида каталонияликлардан яхшироқ таклиф бериши керак бўлади.\n“Шаҳарликлар” билан битими ёзда тугайдиган Гарсиянинг трансфери 10 миллион еврога баҳоланмоқда.\n"Барса" Парижда камбэк қилишга мажбур ёки Роналду ортидан Месси ҳам ЕЧЛни тарк этади! (превью)


Қашқадарёдан Тошкентга олиб кетилаётган 1,7 тонна ҳидланган суяксиз гўшт тўхтатиб қолинди – Газета.uz\n18 июн 2020, 09:05 Жамият\n15 июнь куни Жиззах вилояти Ғаллаорол туманидаги «Сангзор-15» йўл-патруль хизмати масканида пойтахтга олиб кетилаётган 1679 кг сифатсиз гўштни тўхтатиб қолишди, дея хабар қилди ИИВ матбуот хизмати.\nВилоят ИИБ ППХ ва жамоат тартибини бошқармаси ходимлари томонидан Kia Bongo русумли юк машинаниси тўхтатиб текширилганида, автоулов юкхонасида ҳужжатларсиз 1679 кг гўшт олиб кетаётгани аниқланди.\nСуриштирув давомида Қашқадарё вилояти Косон туманида яшовчи 1988 йилда туғилган ҳайдовчи гўштни Тошкент шаҳрида номаълум шахслар қабул қилиб олиши кераклигини, лекин маҳсулотнинг нима мақсадда ишлатилишини билмаслигини маълум қилади.\nҚоп ва полиэтилен халталарга жойланган кўланса ҳидли ушбу гўшт таркибидан бирорта ҳам суяк топилмаган. Бу эса этнинг қайси ҳайвонга мансублигини аниқлашни қийинлаштиради. Аммо маҳсулот қорамол, қўй ва эчкига тегишли эмас, деган хулосага келинган.\n«Аслида ташилаётган ҳар қандай гўшт ветеринар кўригидан ўтказилиши ва бу тўғрида маълумотнома берилиши лозим. Яъни, ветеринар этнинг сифатли экани, вируслар билан зарарланмаганини кафолатлаши шарт. Шунингдек, гўшни етказиб берувчи ва олувчи тадбиркорлик субъектлари ўртасида шартнома тузилиши зарур», — дейилади хабарда.\nҚайд этилишича, бир қатор кимёвий тозалашлардан сўнг энг сифатсиз гўштни ҳам тайёр ёки ярим тайёр айлантириш мумкин.\nАйни вақтда гўшт Жиззах шаҳридаги музхонада сақланмоқда. Мутахассислар маҳсулотнинг сифатини аниқлаш, хусусан, касаллик уйғотувчи омиллар бор-йўқлигини нуқтаи назаридан таҳлил ўтказишмоқда. Пировардида сифатсиз гўштларни йўқ қилиш кўзда тутилган.\nИИВ матбуот хизмати аввалроқ Зомин туманидаги «Яккабоғ-15» йўл-патруль хизмати масканида ҳам пойтахтга олиб кетилаётган 1 710 кг сифатсиз гўштни тўхтатиб қолинганини эслатиб ўтди.


ДЕКАБР-ТАРБИЯ ВА ИЖТИМОИЙ ФАНЛАР ойлиги муносабати билан барча умумтаълим мактабларида фан ойлиги доирасида тадбир ва очиқ дарслар ташкил этилмоқда.\nХусусан, Қумқўрғон туманидаги 3-сонли умумтаълим мактабида фан ойлиги муносабати билан туман семинари ташкил этилди.\nСеминарда тарих, Давлат ва ҳуқуқ асослари ҳамда тарбия фанларидан очиқ дарслар о'тгазилди.\nСеминарда вилоят халқ таълими бошқармасининг ижтимоий фанлар методисти Т.Жабборов, И.Боймуратовлар бошчилигида Олтинсой, Шўрчи, Жарқўрғон туман халқ таъилими бўлимларининг ижтимоий фанлар методистлари ҳам иштирок этдишди.\nОчиқ дарслар ялпи йиғилишда таҳлил қилиниб, муносиб деб топилган дарслар туман миқёсида оммалаштиришга тавсия этилди.\nТадбир сўнггида шу мактабнинг иқтидорли ўқувчилари томонидан тайёрланган саҳна кўриниши ва рақслар барчани мамнун этди.\nРеспубликамизда 2023 йилда илк бор аҳолини рўйхатга олиш ўтказилади\n2-СЕКТОРДА МЕҲНАТ ЯРМАРКАСИ ТАШКИЛ ЭТИЛДИ\nҚумқўрғон туман прокурорининг ташаббуси билан туман бандликка kўмаклашиш маркази билан ҳамкорликда жорий йилнинг 24 декабрь куни 2-секторда меҳнат ярмаркаси ўтказилди.\nУнда 31 та ташкилот ўзларининг 255 та бўш иш ўринлари билан қатнашиб, ярмарка давомида 2 нафар ёшлар ҳамда 2 нафар ишсиз фуқароларга ишга жойлашишлари учун йўлланмалар берилди.\nБундан ташқари, 2 нафар темир дафтардаги оилалар, 2 нафар аёллар ҳамда 1 нафар ёшларга тикув машинкалари берилиб, уларнинг даромад олишлари учун амалий ёрдам кўрсатилди.\nҲАР БИР НУРОНИЙ БЕШ НАФАР ЁШГА МУРАББИЙ ТАМОЙИЛ АСОСИДА ТАДБИР ТАШКИЛ ЭТИЛДИ\nҚумқўрғон туман Маҳалла маркази фаоллар залида туман Ма'навият ва ма'рифат бўлинмаси ва туман Маҳалла ва оилани қўллаб-қувватлаш бўлими билан ҳамкорликда тадбир ташкил этилди.\nТадбирдан кўзланган мақсад “Ҳар бир нуроний - беш нафар ёшга мураббий” тамойили асосида фаолиятни самарали ташкил этишдир.\nНуронийларга китоблар совға қилинди ҳамда қатнашчилари томонидан қатор таклиф ва тавсиялар берилди.


«Амалдорнинг хорижда мулки бўлса, январгача уни...\n09.07.2021 23:34 0 4795\n9 июль куни АОКАда президентнинг коррупцияга қарши курашга қаратилган янги фармони ва қарори мазмун-моҳияти ва аҳамиятини тушунтириш юзасидан матбуот анжумани бўлиб ўтди.\nАдлия вазири Русланбек Давлетов журналистнинг 1 январдан давлат хизматчиларига хорижда банк ҳисобрақамларини очиш, нақд пул маблағларини сақлаш ва бошқа мол-мулкка эга бўлиш тақиқланиши ҳақидаги норма ҳақидаги саволига жавоб берди.\n«Ижтимоий тармоқларда январгача ҳисобрақам очиб олса бўлар экан-да, мулкка эга бўлса бўлар эканда, деган ҳар хил талқинлар бўлмоқда. Бўлмайди. Агар мулк бўлса, ундан январгача воз кечиб йўқотиш керак. Январдан кейин тартиб тўлиқ кучга киради. Яъни ҳозир бўлган бўлса, у тартиб кучга кирганида йўқолиши керак. Мерос бўлса ҳам, хадя бўладиган бўлса ҳам, уни ўзидан бегоналаштириши керак. Шундай тартиб бутун дунёда йўлга қўйилган», — деди вазир.\nРусланбек Давлетовнинг қўшимча қилишича, давлат хизматчиси бўлишидан олдин олинган, яъни, талаба бўлган пайтида, давлат хизматига тааллуқли бўлмаган пайтидаги фаолияти натижасида орттирилган кўчмас мулк бу тақиққа тушмайди. Чунки кўчмас мулк рўйхатдан ўтади, қачон рўйхатдан ўтганлигига қараб давлат хизматидан олдин олинганми-йўқми аниқлаш мумкин.\nкоррупция Русланбек Давлетов


Ота изидан бориб… - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nОта изидан бориб…\nЧоп этилган 09 Декабр 2016\tКӯришлар: 845\nУ ақлини танибдики, ҳуқуқшунос бўлишни орзу қиларди. Зеро, бу касб унга - отамерос. Отаси Тожикистон Бош прокурори Нурулло Ҳувайдуллоевга суиқасд уюштирилиб, ҳалок бўлганида, Нилуфар пойтахтдаги Н. Крупская номли ўрта мактабнинг 6-синф ўқувчиси эди. Ўшанда, бу машъум воқеа унинг ёш қалбини ларзага солганди. Кимсан Бош прокурорни куппа-кундуз куни…\nУ ҳар куни отаси ҳақида ўйлайди. Падари бузрукворининг жиддий, бироқ самимият балқиб турган чеҳраси хотирасида муҳрланиб қолган. Аслида, отаси ҳам бошқа ҳуқуқ-муҳофазаси органи ходимлари каби эрталаб, саҳар мардонда ишга жўнаб, кечқурун, ҳамма ухлаб қолган пайтларда қайтарди…\nОта касби, ниҳоятда, масъулиятли эканлигини билса-да, Нилуфар унинг изидан борди. 1995 йили Хўжанд шаҳридаги «Ҳуқуқ, бизнес ва сиёсат» олийгоҳининг ҳуқуқшунослик факултетига ўқишга кириб, уни 2001 йили муваффақиятли тамомлади. Шундан сўнг, ҳуқуқшунослик фаолияти бошланди. У отаси каби ҳуқуқшунос бўлди-ю, бироқ прокуратура органларида фаолият юритмади. Балки адвокат - оқловчиликни ихтиёр этди.\n2001-2003 йиллар Суғд вилоятидаги нақлиётга доир солиқ бўлимида иш юритувчи-назоратчи, 2003-2006 йиллар «Нур» масъулияти чекланган жамиятда ҳуқуқшунос вазифаларида хизмат қилди. 2006 йилдан то шу кунгача эса, «Хўжанд шаҳри адвокатлар коллегияси»да фаолият юритиб келмоқда.\nАслида бу дунёда осон ишнинг ўзи йўқ. Ҳар бир касб, ҳар бир вазифанинг ўзига яраша масъулияти бўлади. Адвокатлик ҳам шундай, ўта масъулиятли - касб. Эҳтимол, кимлар учун бу касб осон туюлар, аслида инсон тақдирига алоқадорлиги учун ҳам оғир.\nТўғри, адолатли, виждонли адвокат бўлишнинг ўзи камлик қилади. Бу касб эгалари, ниҳоятда, билимли, тажрибали, кишилар психологиясидан яхшигина хабардор ҳам бўлишлари зарур.\nҲар бир «иш» ортида инсон тақдири ҳал бўлаётганини яхши билган Нилуфар ўз вазифасини қойилмақом қилиб бажара олган, бир инсонни туҳмат ва ёки шунга ўхшаш кирдикорлар балосидан қонунан сақлаб қолган кезлар шодланади, хаёлан марҳум отаси билан сўзлашади: -Отажон, мен ушбу суд жараёнида бир инсон тақдирини ҳимоя қила олдим. Адолат тантана қилди!..\nАгар ҳимоя қила олмаса, ойлаб кўзларига уйқу инмайди, юриш-туришида ҳаловат қолмайди, ҳисоб…\nҲамма давру замонларда саводли, жасоратли, халқ манфаатларини қадрлайдиган аёл-оналар жуда кўп бўлишган. Айни замонда ҳам мустақил Тожикистонимизда халқ юкини кифтида кутариб келаётган Тўмарис монанд шижоатли аёлларимиз жуда кўп-сон мингта. Нилуфар Ҳувайдуллоева ўшаларнинг бири- мустақил Ватанимизнинг илғор аёли!\nНилуфарнинг ҳавас қилса арзигулик турмуш ўртоғи бор, у ҳам ҳуқуқ муҳофазаси соҳасида хизмат қилади. Улар биргаликда бири-биридан ширин қизлар - Дилнура, Ясмина, Фабираларни тарбиялаб, камолга етказмоқдалар.\n- Худога минг қатла шукрки, бугун Тожикистонимиз тинч ва осойишта. Қонун ва адолат тантанасини ҳар гўшада учратиш мумкин. Истиқлолиятмизнинг ўтган 25 йиллик даври мобайнида азиз Ватанимизда юз берган ўзгаришлар бунёдкорликлару ободончиликни санаб тугатолмайсан. Бунинг бари учун Тинчлик ва миллий бирлик асосчиси - Миллат пешвоси, муҳтарам Президентимиз Эмомали Раҳмон Жаноби олийларидан миннатдормиз,- дейди Нилуфар тўлқинланиб.\nҲа, Нилуфар рост гапни айтди. Чинданам бугунги осуда, тинч ва фаровон юртимиз борлигидан, Миллат пешвосидек Қонун ва адолат ҳомийимиз борлигидан ҳар қанча фахрлансак арзийди.\nУмида ҒОИБОВА, Тожикистон Республикаси Ҳукумати қошидаги Фавқулодда ҳолатлар ва фуқаролар мудофааси қўмитаси ходими.\nБугун: 30-05-2020 22:07:36


Давлат статистика қўмитасининг ташқи иқтисодий фаолият ва савдо статистикаси бошқармаси томонидан эълон қилинган маълумотларга қараганда, Қашқадарё вилоятининг шу йил январь-июнь ойларидаги ташқи савдо айланмаси ҳажми 209,4 миллион долларни ташкил қилиб, воҳамиз мазкур кўрсаткич бўйича республика "биринчилиги"да 12-ўрин, яъни охиридан учинчи ўринни банд этиб турибди. Ушбу соҳадаги ўсиш суръатлари бўйича вилоятимиз бундан-да паст - 13-ўринда қолиб кетган, чунки ташқи савдо айланмаси ҳажмида ўтган йилнинг тегишли даврига нисбатан 13,6 фоизлик пасайиш кузатилган.\nУмуман олганда, Ўзбекистоннинг биринчи ярим йилликдаги ташқи савдо айланмаси (18 миллиард доллардан ортиқ) таркибида Қашқадарё улуши 1,2 фоиздан ҳам кам бўлган. Таққос учун: мазкур кўрсаткич бўйича мамлакатда етакчилик қилиб келаётган Тошкент шаҳрининг улуши 38,6 фоиз, кейинги ўринларда кетаётган Тошкент ва Андижон вилоятларининг эса мамлакат ташқи савдо айланмасига қўшган ҳиссаси 14,4 ва 7,3 фоизга етган.\nМинг афсуски, экспорт ҳажмидек муҳим кўрсаткич бўйича ҳам Қашқадарё ҳудудлар рўйхатининг энг қуйи поғоналаридан ўрин олган. Статистикага кўра, шу йилнинг биринчи яримида вилоятимиздан хорижий мамлакатларга 97,7 миллион долларлик маҳсулотлар экспорт қилиниб, ўсиш суръати 101 фоизни ташкил этган. Тасаввур қилинг: Қашқадарё шу йил январь-июнь ойларида Наманган вилоятидан 2,3 баравар, Фарғона вилоятидан 3,5 баравар, Андижон вилоятидан эса 4 баравар кам маҳсулот экспорт қилган. Тошкент шаҳри экспорт кўрсаткичи эса вилоятимиздагидан 17,8 баравар кўп.\nЯнада аниқроқ айтадиган бўлсак, экспорт ҳажми бўйича биз Жиззах вилоятини (92,8 миллион доллар) ҳисобга олмаганда, республикамизнинг барча ҳудудларидан ортда қолганмиз. Бу борадаги ўсиш суръатлари бўйича ҳам деярли ҳамма ҳудудлар биздан олдинда, Навоий вилояти (96,4 фоиз) дан ташқари.\nИмпорт ҳажми бўйича эса Қашқадарё 111,7 миллион долларлик кўрсаткични қайд этиб, Қорақалпоғистон Республикаси (106,1 миллион доллар) ва Сурхондарё вилояти (102,6 миллион доллар) билан энг қуйи "учлик"дан ўрин олган. Ўсиш суръатига келганда, биздаги 76,7 фоиздан кўра ёмонроқ даража биргина Жиззах вилоятида (50,2 фоиз) кузатилган.\nВилоят миқёсида олсак, воҳамиз шаҳар ва туманлари ичида ташқи савдо айланмаси ҳажми бўйича энг юқори кўрсаткичлар Қарши (56,2 миллион доллар) ва Касби (22,5 миллион доллар) туманлари ҳамда Қарши шаҳри (19,7 миллион доллар) ҳиссасига тўғри келмоқда. Биринчи ярим йилликда хорижий мамлакатлар билан энг кам савдо қилганлар орасида эса Муборак тумани (3,8 миллион доллар), Шаҳрисабз шаҳри (3,3 миллион доллар) ва Миришкор тумани (2,9 миллион доллар) қолоқлиги айниқса кўзга ташланмоқда.\nЭкспорт ҳажми бўйича ҳам яққол етакчилик Қарши туманида, мазкур ҳудуддан шу йилнинг олти ойи давомида 27 миллион долларлик маҳсулотлар чет элга жўнатилган. Кейинги ўринларда - Косон (12,2 миллион доллар) ва Касби (11,2 миллион доллар) туманлари. Аутсайдерлар учлиги эса Деҳқонобод (1,3 миллион доллар), Шаҳрисабз шаҳри (753,2 минг доллар) ва Нишон тумани (507,5 минг доллар)дан иборат.\nАҳамият беринг: шу йилнинг биринчи ярмида экспорт ҳажмини бир миллион долларга ҳам етказа олмаган Шаҳрисабз шаҳри ва Нишон туманининг вилоятимиз жами экспортидаги улуши тегишли равишда 0,8 ва 0,5 фоизни ташкил қилиб, ҳатто бир фоизга ҳам бормайди.


боғча - xabar.uz\nИжтимоий тармоқларда «Учкўприк туманидаги боғча ҳудудида туман бўлими мудирасининг ўғли 11-МТТнинг собиқ мудираси ва синглисини чопиб ташламоқчи бўлди» сарлавҳали видеохабар тарқалган.\n«Самарқанддаги боғча тарбияланувчиси калтакланди» хабарига изоҳ берилди\nҲолат юзасидан Самарқанд тумани ИИБ ходимлари томонидан терговга қадар текширув ҳаракатлари олиб борилмоқда, дейилади хабарда.\n«Мактаб ва боғчаларда болаларни ўғирламоқчи бўлган аёл» кимлиги аниқланди\nҲолат юзасидан ўтказилган текширув жараёнида, боғча олдида турган аёл киши 1988 йилда туғилган Наманган вилоятида истиқомат қилувчи И.К. эканлиги аниқланган.\nАйрим боғчаларга болани 2 ёшдан қабул қилишга рухсат берилади\nПастдарғомдаги боғчада аёл киши пичоқланиб, ёқиб юборилди\nБош прокуратура маълумотига кўра, воқеа иштирокчиларидан .Н. ва М.Т.га нисбатан ЖКнинг 97-моддаси 2 қисми «п» билан жиноят иши қўзғатилган.\nМТВ мингга яқин боғча вақтинча ёпилганини эълон қилди\nБу ҳақда АОКАда ўтган брифингда Мактабгача таълим вазирлиги ахборот хизмати раҳбари Мавлуда Асқархўжаева маълум қилди.


Европа иттифоқи фаластинликларга ситам ўтказгани учун Исроилни қоралаб чиқди\nЕвропа иттифоқи сионист оккупантлари томонидан Қуддуси Шарифда ҳамда Иордан дарёсининг Ғарбий қирғоғида фаластинликларнинг учта мактабини бузиб ташлагани учун Исроилни қоралаб чиқди.\nСионистлар ўзларининг навбатдаги ваҳшийлигини фаластин мактаблар сионистик расмийлардан ижозат олмай ишлаётганини баҳона қилиб амалга оширдилар. Шу билан бирга, нафақат алоҳида яҳудий мактаблари, балки фаластин ҳудудилари ўртасида жойлашган бутун бошли манзилгоҳлар халқаро ҳуқуқ нуқтаи-назаридан ноқонуний жойлашгани уларни ҳечқанақасига ҳижолатга солмаяпти.\nИсроилнинг ушбу ҳаракатлари муносабати билан Европа иттифоқи мамлакат расмийларидан вайрон қилинган мактаблар фаолиятини қайта тиклаш ва мусодара қилинган буюмларни қайтириб беришни талаб қилмоқда. Бундан ташқари, сионистлардан яна бир бор фаластин заминида ўзларининг колонияларини (яҳудий манзилгоҳлари) қуришни тўхтатиш талаб қилинди.\n“Ҳар бир ўқувчи хавфсиз ва тинч шароитлардан таълим олиш ҳуқуқига эга ва ҳар бир мамлакат мактабларда хавфизликни таъминлаши ва ўқувчиларнинг таълим олиш ҳуқуқини ҳимоя қилиши шарт”, - дейлади Европа иттифоқининг Рамалла ва Қуддуси Шарифдаги ваколатхоналар баёнотида.\nMore in this category: « Швейцария армиясига штатдаги имомларни ишга олишмоқда Ал-Ақсо ҳимоясига чиқишдан сўнг Чеченистонлик яҳудийлар яна бир муҳим қадамни амалга оширдилар »


“Достонбек мактабда ҳеч ким билан урушмаган” – mulkdor.com\n“Достонбек мактабда ҳеч ким билан урушмаган”\n13 октябр куни Москвада ўткир тиғ ёрдамида ўлдирилган Достонбек Адҳамов ҳаётда ўта ювош бўлган. Синфдоши Ҳалилжоннинг Би-би-сига айтишича, Достонбек мактабда ҳеч ким билан урушиб талашмаган.\nМақола Би-Би-Си сайтидан олинди\n“Бақир-чақир қилиб биров билан талашадиган бола эмас эди. Мактабда ҳам биров билан урушмаган. Сочни нотўғри олиши мумкин эмас эди. 7 йиллик тажрибаси бор. Ўзбекистонда ҳам сартарошлик қилган”, дейди Ҳалилжон.\n4 кун олдин юрагига урилган ўткир тиғ натижасида жони узилган Достонбек 17 октябр куни она шаҳри Фарғонага дафн этилган.\n24 ёшли Достон Адҳамовнинг ўлдирилиши Россиядаги ўзбекистонлик меҳнат муҳожирларини янада сергак торттирди.\n“Бу ерда ҳамма ўзини эҳтиёт қилиб юриш керак. Хавотирдамиз, лекин Худо деб юрибмиз,” – дейди қашқадарёлик меҳнат муҳожири.\nҚотиллик турли баҳсу мунозараларга сабаб бўлмоқда.\n“Бундай жиноятлар одатда маиший ҳисобланади ва матбуотда кенг ёритилмайди. Масалан, деярли ҳар ҳафтада муҳожирлар маҳаллий аҳоли вакилларини ўлдиргани ёки зўрлагани ҳақида маълумотлар эшитамиз. Аммо ҳаммаси матбуотда ёритилмайди. Бу воқеа ҳам шундай, фақат акси. Маҳаллий муҳожирни ўлдирган, жиноятчи қўлга олинган. Агар жиноятчи жазосиз қолганида, норозилик билдириш мумкин эди,” – дея фикр билдирди юрист Баҳром Исмоилов.\nДостон Адҳамовнинг жасади 17 октябрь куни тонгда Ўзбекистонга юборилди. Уни кузатган яқинлари юртдошларининг бу воқеага бефарқ бўлганликларини иддао қилишди.\n“Ўликхонадан беш киши бўлиб олиб чиқиб, ўзимиз кузатдик холос. Юртдошларимиз қотиллик рўй берган пайтда қандай томошабин бўлган бўлса, шундай четдан кузатишди, холос,” – деди марҳумнинг синфдоши Ҳалилжон.\nРоссия, туркия ва эрон сурия бўйича келишув ...\nВидеоNovember 23 2017, 05:11\nЎқитувчиларни мажбурий меҳнатга ким жалб қиляпти?\nАудиоJuly 22 2017, 04:07\n“достонбек мактабда ҳеч ким билан ...\nВидеоOctober 18 2017, 07:10\nМуаззам иброҳимова: миллат юрагига санчилган ...\nАудиоJanuary 23 2018, 02:01


Атамбаев тан соқчисининг ШҲТдаги қилиқлари « Ўзбекистон Халқ Ҳаракати\nАтамбаев тан соқчисининг ШҲТдаги қилиқлари\n30 June 2016 - 10:27\nДавлат раҳбари ҳавфсизлигига маъсул қўрқичиларнинг турли хил ножўя ҳаракатлари қирғиз жамоатчилигида турли хил музокараларга сабаб бўлади.\n24 июнда Тошкентда бўлиб ўтган Шанҳай Ҳамкорлик Ташкилоти саммитининг 15 йиллик юбилейида нутқ сўзлаган Қирғизистон президенти Алмазбек Атамбаев, ортида ўтирган ўз қўриқчисининг қилиқларини билмаган чоғи.\nТасвирда атрофга назар солганча, аввалига ўнг қўли бармоқларини тишлай бошлаган, афтидан бармоқ учларидан қандайдир озиқа олган қўриқчини оғизларини қирмирлаёганча бир нималарни чайнай бошлаганини кўриш мумкин. Кейин эса қўли билан оғзидан қолдиқларни олади. Бироз муддат ўтганидан сўнг, чап қўли бармоқ учларини тишлай ва алланималарнидир чайнай бошлайди.\nАфтидан ўз раҳбари нутқидан зериккан қўриқчи, қўли билан оғзини тўсганча эснай бошлайди ва ўзини бироз дам олгандек хис қилади. Чўнтагидан гапириш мослмасини олиб, алланималарнидир шивирлагаётгани ва кўз ойнагини тўғрилаганча, ёнидаги одамга эгилиб бир нималарни тушунтираётгани акс этади тасвирда.\nПрезидент Алмазбек Атамбаев ҳавфсизлигини таъминлаш вазифаси юклатилган бу қўриқчининг олий даражада ўтган саммитдаги қилиқлари қирғиз матбуоти ва жамиятида қизғин бахсу-музокаларга сабаб бўлмоқда.\n“Қизиқ, дунё ҳамжамияти Атамбаевни гапигагина эмас, унинг ортида ўтирган тан соқчисининг аҳлоқсиз қилиқларига ҳам гувоҳ бўлишди. Ёш болакай каби қўлини қайта-қайта оғзига солиб, ўйнаб, зерикканидан зўрға чидаб ўтирган кимса ким?” – дея савол остига олади kyrgyztoday.org сайти ўз мақоласида.\n“Кўплаган давлат раҳбарлари олдида одобсиз аҳлоқи билан ўзинигина эмас, “шефини” ҳам обрўсизлантирди. Президент ҳам атрофида юрган одамларга бир назар солиб қўйса яхши бўларди. Айниқса, бундай ҳалқаро миқёсдаги учрашувларда…” – дея тавсия қилади нашр.\nҲавфсизлик хизмати қошидаги давлат раҳбари тан соқчилигига кимларни, қандай талаб ва қоидалар асосида ишга олиниши ва уларга жойларда ўзларини қандай тута билишлиги уқтирилиши ва бунга ўзгача эътибор қаратилиши маълум.\nМаълумки, жорий йилнинг 23-24 июнь кунлари Тошкентда Шанҳай Ҳамкорлик Ташкилоти саммити бўлиб ўтган. Унда Ўзбекистон, Қозоғистон, Хитой, Қирғизистон, Россия, Тожикистон раҳбарлари иштирок этган.\nСаммитда Шанхай ҳамкорлик ташкилотига аъзо давлатлар ўртасида савдо-иқтисодий ҳамкорликни ривожлантириш, терроризм, диний экстремизм ва сепаратизмга қарши курашиш, ШҲТ фаолиятини кенгайтириш, минтақавий хавфсизлик ва барқарорликни мустаҳкамлаш масалалари муҳокама қилинган.\nШҲТнинг навбатдаги саммитига келаси Қозоғистон раислик қилади.


Ўзбекистон: Тадбиркорларни пахта терими учун пул тўлашга мажбурлаяптилар - Фарғона.Ру ахборот агентлиги\n00:51 msk, 14 Июль 2020\nЎзбекистон: Тадбиркорларни пахта терими учун пул тўлашга мажбурлаяптилар\n17.09.2014 09:58 msk\nБугун “Фарғона.Ру” ўқувчиларимизга ўзбекистонлик икки тадбиркорнинг пахта теримига қандай қилиб сафарбар этилаётгани тўғрисидаги ҳикоясини тақдим этади. Ушбу ҳикояларда бирор бир жумла тўқилган эмас. Тадбиркорлар пахта теримига юборилаётган мардкорлар учун пул тўлаши ёки пахта тергани шахсан ўзлари боришга мажбурланаётгани ҳақида сўз юритмоқдалар. Маҳаллий ҳокимият идоралари қандай ишлаётгани, маҳалла фуқаролари йиғинлари қандай йўллар билан пул таъма қилаётганлари ҳамда ҳатто энг кичкина “тўра” мақомига эга бўлган бошлиқ ҳам чўнтагингдаги пулларингга хўжайинлик қилиши мумкин бўлган “ўзбекча тадбиркорлик” нимани англатиши ҳақида қуйидаги ўқишингиз мумкин.\nБиринчи ҳикоя. Қурувчи\nМен бутун Ўзбекистон бўйича бизнес олиб бораман, чорқирра тош (брусчатка), лоток, йўл четига қўйиладиган бордюралар сотаман, бугунги кунда бу қурилиш материалларининг ҳаридорлари жуда кўп.\n9 сентябрь куни шаҳар ҳокимлигидан телефон қилиб келишимни сўрадилар. Бордим. Кўпчилик тадбиркорларни чақиртиришган экан. Бизлар билан ҳоким муовини учрашиб, топшириқнинг моҳиятини етказди: 11 сентябрдан бошлаб пахта терим мавсуми тугагунича ҳокимиятда рўйхатга олинган мулк шаклидан қатъий назар ҳар бир ташкилот белгиланган миқдорда теримчилар билан таъминлаши керак. Агар рўйхатга олинган ташкилотда 10 киши ишлаётган бўлса, тўрттаси пахтага бориши шарт. Агар икки киши ишласа, унда биттаси боради. Икки кишидан кам ташкилотлар бўлмайди. Ёлғи ўзим ишласамда, қоғозга уч киши тиркаб қўйилган, чунки бусиз Хусусий корхонамни рўйхатга олмаган бўлардилар.\nВазият билан танишувдан сўнг шаҳар ҳокимининг муовини биз билан бир оз мулоқот қилиб, далага шахсан ўзимизнинг боришимиз шарт эмаслигини, фақат ходимларимизнинг пахтага чиқишини таъминласак кифоялигини билдириб қўйди. Пахта теримига ким боришининг аҳамияти йўқ, фақат бизнинг ташкилот номидан борса бўлди. Биз юбораётган одамлар пахта тергани маҳалла пахта отряди таркибида чиқадилар.\nПахта теримида қатнашиш барча даражадаги хоимлар учун мажбурийми?\n- Ҳа, албатта. Менга пахта теришнинг нима кераги бор? Ўзимни ташвишим етарли. Ҳозир вилоят марказида катта қурилиш ишлари амалга оширилмоқда, буюртмаларим кўп. Уларни қабул қилиш, мижозлар билан учрашиш учун ўзимнинг офисимда ўтиришим керак. Шунақа маҳалда пахта даласида нима бор?\nСентябрнинг бошидаёқ шу йил коллежни тамомлаган қўшним билан 300 минг сўм эвазига менинг ўрнимга 10 кунга пахта бориш тўғрисида келишиб олгандим. Аммо унга бошқа одамлардан ҳам таклиф тушган экан, нархини 400 минг сўмгача кўтарди. Бундан ташқари, транспорт ҳаражатларини ҳам тўлаш керак экан. МФЙга телефон қилиб сўрасам, шунақа, тўғри, ҳокимият маҳаллага транспорт бермайди, ўзимиз ташкил қилишимиз керак экан, деб айтди. Бу муаммо ҳам тадбиркорлар зиммасига юклатиладиган бўлди.\nМФЙдаги масъул ходим айтишича, маҳаллада менга ўхшаган тадбиркорлардан 30 киши бор экан, шунинг учун “ўз одамларингиз ва маҳалла отряди учун сизлар транспорт етказишингиз керак”.\nТанишларимга телефон қилиб, “РАФ” микроаавтобуси 60 минг сўм эвазига одамларни пахтага олиб бориб келишини билдим. “ИСУЗУ” автобуси хизмати 120 минг сўм экан. Агар ИСУЗУ ёлласангиз, навбатингиз бир ойда бир марта, РАФ ёлласангиз, 15 кунда бир келар экан. Мен транспорт харажатини ҳам тўлашга рози бўлдим. Аммо маҳалла вакили ҳокимият илтимосномаси бўйича мендан яна қўшимча маблағ ундирмоқчи бўлди. Шунда мен унга Наврўз байрамида кам таъминланган ўнта оилага совға олиб берганимни, Мустақиллик байрами арафасида МФЙ ҳовлисига 500 минг сўмлик чоррқира тош ётқизиб берганимни эслатиб, менда ортиқча пул йўқ, дея унинг илтимосини рад этдим.\n- Одамлар бир кунда неча соатдан ишлайдилар? Эрталаб соат нечада пахта теришни бошлаб, кечқурун нечада қайтадилар?\n- Тўғриси, билмайман. Менинг одамим ҳар куни соат 7.00 да МФЙ олдига келиб туриши кераклигини айтилган. Ҳеч бўлмаса, соат 8 да далада бўлиши керак экан. Кечқурун қандай тўғри келишига қараб. Менинг вазифам назорат қилиш эмас, балки пул билан таъминлаб ўз ишим билан машғул бўлиш.\nБизники каби хусусий корхонаси таркибида 2 киши бўлган тадбиркорларга олдин биринчи 10 кунликда пахтага чиқишимизни, ундан кейин 10 кунлик дам олиб, кейинги 10 кунда яна пахтага боришимиз кераклиши айтилганди. Кейин айниб қолишди. Биринчи ўн кунлик тугаши билан бизни яна ҳокимиятга чақиртириб, вилоят ҳокимининг янги фармойишини эълон қилишди: ҳеч қанақа навбат билан дам олиш йўқ. Барча ташкилотларнинг раҳбарлари пахта терими мавсумининг бошидан охиригача ходимларини пахтага чиқаришлари шарт. Биз эътироз билдира бошладик. Бунга жавобан, буни ўзимиз ўйлаб чиқарганимиз йўқ, бу – вилоят ҳокимининг буйруғи, - дейишди. - Вилоят ҳокими эса буйруқни бош вазирнинг ўзидан олган, эътирозингиз бўлса, бош вазирнинг ўзига мурожаат қилинг. Боз устига, шу кунларда мамлакатимиз президенти Ислом Каримов вилоятимизга келиб халқимиз олдига янги мажбуриятлар қўйиб кетган. Агар бу мажбуриятларни бажармасак, уят бўлади. Сентябрь ойидаги очиқ кунлардан фойдаланиб қолишимиз керак, ёғингарчилик бошланишидан олдин ҳосилни териб олишга улгуришимиз керак. Шунинг учун барча куч ва ресурсларни сафарбар қилиш тўғрисида қарор қабул қилинган.\n- Шунақа ишлар дўстим, хусусий корхонангизда икки киши бор, биттангиз бориб пахта теринг, биттангиз ўз ишингизни қилинг, - дейди ҳоким муовини. - Сиздан ишингизни тўхтатиб қўйиб, пахтага ҳаммангиз чиқинг, демаяпмизку.\nШаҳар прокурори ҳам президиумда ўтириб олиб: “Шунақа, шунақа, хўп деб топшириқни бажарсангиз, ўзингиз учун яхши бўлади. Битта одамингизни пахта тергани чиқаринг”, - дея қўшиб қўйди.\nҲаммалари хусусий корхонамда бир киши ишлашини, иккинчиси фақат қоғозда ҳисобот учун тиркалганини яхши билишади. Ҳоким муовини прокурор билан кўзингизга қараб шунақа деса, нима қила оласиз? Вилоят ҳокимига бориб, уларнинг устидан шикоят қилмайманку...\nХўп дейишга тўғри келди. Демак, кейинги 10 кунда ҳам ўз пулимга теримчи ёллашим, транспорт харажатларини қоплашимга тўғри келар экан. Бу йилги пахта мавсумига бир миллион сўм етмаса керак.\nДемак, белни маҳкам боғлаб, янада кўпроқ ишлашга, пахта мавсумидан келган зарарни қоплашга тўғри келади. Энг асосийси, тилни тийиш муҳим. Акс ҳолда куйиб кетиш мумкин. Айниқса, пахта мавсумида. Ҳаммаси куйиб кетиш мумкин! Эҳтиёт бўлинг!\nИккинчи ҳикоя. Дўкон\nЭрталаб соат 9.55 да телефон қилишди: “Шунақа, шунақа хусусий корхонами? Илтимос, эрталаб соат 10 да ҳокимиятга етиб келинг, йиғилиш бўлади. Пахта масаласида”.\n“Хўп”, - дедим. Бирдан беш минутда етиб бора олмаслигимни англаб етдим. Уларга телеофн қилдим. “Ҳечқиси йўқ, ярим соат ичида етиб келсангиз бўлди”.\nОкей, соат 11.30 да ҳокимиятда етиб келдим. Йиғилиш тугаган, аммо бошлиқнинг хонасида салобатли тўрт киши ўтиришибди, уларнинг иккитаси пўрма кийиб олган. Хонага олиб киришди. Қизим билан кириб, саломлашдим, жилмайиб қўйдим. Қанақа фирмангиз бор, нима билан шуғулланасиз, неча киши ишлайди, деб сўрашди. “Ўзим ишлайман, хусусий корхонаку”, - дея жавоб бердим.\nПахтага борасиз, дейишди. Қизингизни ҳам олиб боринг.\nНамойишкорона қизимга энгашиб сўрадим: “Пахта терасанми қизим?” У бошини чайқади.\n“Термас экан”, - дедим кулиб.\n“Унда эрингизни жўнатинг”, - дея нима деб жавоб беришимни кутишяпти. Ўзимча, пешонасини чит рўмол билан танғиб олган эримни пахта тераётганини тасаввур қилиб кўрдим.\n“Йўқ, - дейман, - бормайдилар”.\n“Унда сизнинг ўрнингизга борадиган бирор бекорчини топинг, пулини тўланг. Қайси маҳаллада яшайсиз? Фалон маҳаллада? У ерда ётоқхона бор, бекорчи тўралар етарли”.\n“Майли, - дея кўндим мен, - излаб кўраман”.\n- Шу бугун соат учгача топинг, - дейишди улар.\n“Хўп, дедимку”, - дея чиқиб кетдим.\nАҳвол қизиқку. Пахтага бормаслигимни ҳамма тушунади. Ўзимнинг ўрнимга одам топсам, унга йўқ деганда икки юз минг сўм тўлашим кераклигини ҳам ҳамма тушунади. Аммо нега? Нега энди менга ўхшаган ёш жувон, оилали бўлишига ҳамда эндигина фирма очиб юргизаётганига қарамай пахта теришга бориши керак? Демак, мен дўконимни 15 кунга ёпиб қўйиб, пахта теришим ва шийпонда ётишим керакми? Қишлоқларда иш излаган минглаб одамлар борлигини ҳамма биладику?\nҲокимиятдаги одамларни ҳам тушунаман, уларни ҳам бизни пахтага жўнатишга мажбур қилишади.\nБу аҳвол бирор куни келиб ўзгарадими ёки йўқми?